Na utečencov sme neboli dostatočne pripravení, pripustila Merkelová

Kancelárka by však svoje rozhodnutie nemenila.

BERLÍN. Nemecko nebolo vlani dostatočne pripravené na príchod takého množstva utečencov, pripustila nemecká kancelárka Angela Merkelová. Svoje rozhodnutie z vlaňajška by však nemenila. Práve nedostatočné vysvetlenie smeru a ciele utečeneckej politiky považuje Merkelová za jeden z dôvodov neúspechu svojej Kresťanskodemokratickej únie (CDU) v berlínskych voľbách. Strana v nich síce skončila druhá, ale s najhorším výsledkom v dejinách. Merkelová výsledok berlínskych volieb označila za veľmi nepriaznivý pre CDU.  Berlínski voliči sa podľa kancelárkinej mienky zapodievali najmä lokálnymi problémami, pričom pripustila, že dôležitým faktorom v ich voľbe bolo práve jej rozhodnutie otvoriť hranice migrantom.  "Beriem na seba zodpovednosť ako líderka strany a tiež ako kancelárka," citovala dnes Merkelovú agentúra AP. "Keby som mohla, vrátila by som čas o mnoho, mnoho rokov späť, aby som sa spolu s celou vládou a všetkými, ktorí nesú zodpovednosť, mohla lepšie pripraviť na situáciu, ktorá nás v neskorom lete 2015 zastihla skôr nepripravených," vyhlásila kancelárka v pondelok na tlačovej konferencii. Riešenie migračnej krízy nebude rýchle, aj kvôli tomu, že spolková republika v uplynulých rokoch neurobila všetko správne, myslí si. Nemecko nebolo práve majster sveta v integrácii, podotkla tiež kancelárka. Nemecko sa podľa nej spoľahlo na to, že ďalším krajinám sa podarí ochrániť schengenské hranice, samo sa ale dostatočne nepripravilo. "Plne si stojím za svojimi rozhodnutiami," uviedla tiež Merkelová ku krokom zo začiatku minulého septembra, kedy rozhodla o tom, že Nemecko bez kontroly na hraniciach vpustí do krajiny desaťtisíce utečencov, s ktorými si v tých dňoch nevedeli rady krajiny strednej a východnej Európy. Teraz chce kancelárka usilovať o to, aby sa migračná vlna z minulého roka neopakovala. Maximálnu hranicu počtu utečencov, ktorých bude ročne Nemecko prijímať, ale naďalej odmieta. V nedeľňajších voľbách v Berlíne zvíťazila Sociálnodemokratická strana Nemecka, ktorá získala 21,6 percenta hlasov a aj napriek výrazným stratám tak zostane najsilnejším subjektom v krajinskom parlamente. Kresťanskodemokratická únia kancelárky Angely Merkelovej síce skončila na druhom mieste, no klesla na 17,6 percenta, a získala tak o 5,7 percenta hlasov menej než v ostatných voľbách. Výsledok okrem iného znamená, že v hlavnom meste už nebude pokračovať vláda dvojkoalície týchto strán. V Berlíne zrejme bude po novom vládnuť koalícia zložená z SPD, strany Ľavica a Zelených, informovala agentúra AP.


Parlament Severného Macedónska odobral expremiérovi Gruevskému poslanecký mandát

SKOPJE. Parlament Severného Macedónska v utorok oficiálne odobral bývalému konzervatívnemu premiérovi Nikolovi Gruevskému poslanecké kreslo. Urobil tak po tom, čo Gruevski vlani ušiel z krajiny do Maďarska, aby sa vyhol odpykávaniu dvoch rokov väzenia za korupčný škandál. Informovala o tom tlačová agentúra AP. Predseda parlamentu Talat Xhaferi v utorok vysvetlil, že poslanecký mandát Gruevského musel byť formálne ukončený pre jeho šesťmesačnú neprítomnosť na parlamentných zasadnutiach. Gruevski (48), bývalý líder konzervatívnej strany VMRO-DPMNE a premiér z rokov 2006 - 2016, ušiel vlani v novembri do Maďarska a tam mu udelili azyl na základe údajného ohrozenia jeho života. Macedónske úrady vydali na Gruevského medzinárodný zatykač a maďarským úradom poslali aj žiadosť o jeho vydanie do vlasti.


Európa prisľúbila väčšiu pomoc Líbyi a Taliansku pri zvládaní náporu migrantov

Francúzsko, Nemecko a komisár Európskej únie pre migráciu chcú poskytnúť viac peňazí pre líbyjskú pobrežnú stráž.

PARÍŽ. Francúzsko, Nemecko a komisár Európskej únie pre migráciu Dimitris Avramopulos prisľúbili viac peňazí pre líbyjskú pobrežnú stráž a väčšiu pomoc Taliansku pri zvládaní náporu migrantov prichádzajúcich z Afriky cez Stredozemné more. Francúzske ministerstvo vnútra v pondelňajšom vyhlásení uviedlo, že bude tiež pracovať na "kódexe správania" pre humanitárne organizácie pôsobiace v Stredozemnom mori, kde zachraňujú migrantov. Avramopulos a ministri vnútra Nemecka, Francúzska a Talianska sa v nedeľu neskoro večer stretli na krízovom zasadnutí, pretože Taliansko požiadalo Európu o pomoc. Len v posledných dňoch zachránilo na mori približne 10.000 migrantov. Spomínaní predstavitelia prisľúbili ďalšie peniaze a výcvik pre líbyjskú pobrežnú stráž a hľadanie spôsobov, ako posilniť južnú hranicu Líbye. V jej oblasti sa totiž nedarí uplatňovať zákony, čo pašeráci využívajú na prepravovanie afrických migrantov do Európy.


Diko končí ako šéf spravodajstva v RTVS. Do vedenia idú noví ľudia

Generálny riaditeľ Rezník sa podľa svojich slov teší na nových profesionálov.

BRATISLAVA. Novým riaditeľom sekcie spravodajstva, športu a publicistiky bude od 15. septembra Juraj Rybanský a novým vedúcim Odboru televízneho spravodajstva sa od 23. septembra stane Boris Chmel. "Ďakujem za odvedenú prácu súčasnému riaditeľovi Lukášovi Dikovi a teším sa z toho, že RTVS prichádzajú posilniť skúsení profesionáli, ktorých kvality sa už otestovali v predchádzajúcom období a ktorí verejnoprávne spravodajstvo a publicistiku vnímajú ako najdôležitejšiu súčasť informačných tokov o verejnom dianí," uviedol na ich adresu generálny riaditeľ RTVS Jaroslav Rezník. Juraj Rybanský pôsobil od roku 1995 v Slovenskom rozhlase ako redaktor Rádiožurnálu, kde prešiel všetkými pozíciami - od redaktora, moderátora až vedúceho vydania a následne sedem rokov viedol spravodajstvo. V rokoch 2006 až 2007 sa venoval parlamentnému spravodajstvu v agentúre SITA. V rokoch 2007 až 2012 bol vedúcim vydania Hlavných správ STV, dramaturgom Správ a komentárov ako aj diskusnej relácie O 5 minút 12. Od roku 2012 až do súčasnosti pracoval na komunikačných odboroch ministerstva životného prostredia a ministerstva hospodárstva. "Napriek 5-ročnej prestávke som sa vždy cítil človekom verejnoprávnych médií, preto som sa rozhodol prijať túto výzvu. Urobím všetko pre to, aby si spravodajstvo RTVS naďalej zvyšovalo svoj kredit a bolo originálne, objektívne, vyvážené a hodnotné," konštatoval J. Rybanský. Ako riaditeľ Sekcie spravodajstva, športu a publicistiky RTVS zároveň rokuje s ďalšími ľuďmi, ktorí by mohli posilniť spravodajský a publicistický tím. Prvým z nich je Boris Chmel. "Borisa poznám dlhé roky. Spolupracovali sme v Slovenskom rozhlase aj v Slovenskej televízii a vybral som si ho ako moju pravú ruku pre oblasť televízneho spravodajstva," poznamenal J. Rybanský. Boris Chmel začínal v roku 2000 v denníku Sme, v rokoch 2003 až 2006 bol redaktorom Rádiožurnálu SRo, následne do roku 2008 redaktorom spravodajstva v TA3 a moderátorom Témy dňa. V rokoch 2008 až 2011 bol hlavným editorom denníka Pravda a moderátorom relácie Z prvej ruky v SRo, nasledujúci rok moderoval Správy a komentáre v RTVS a O 5 minút 12. Od roku 2012 je manažérom komunikácie s verejnosťou Operačného strediska záchrannej zdravotnej služby, pričom na tejto pozícii dvakrát získal ocenenie Hovorca roka. "V mediálnom priestore sa pohybujem už 17 rokov, z toho takmer polovicu som strávil vo verejnoprávnych médiách, preto som sa rozhodol prijať túto výzvu a spolu so spravodajským tímom sa pokúsim posunúť dobre nastavenú latku ešte vyššie," poznamenal B. Chmel.


MINIRECENZIANašli sme najlepší reproduktor na párty (recenzia  UE Megaboom)

Môže vám spadnúť na zem, môžete ho obliať vínom a funguje aj bez elektrickej zásuvky.

Zabudnite na veľký mixážny pult, masívne reproduktory a obrovskú zbierku originálnych CD. Na domácu zábavu vám dnes stačí smartfón plný hudby a poriadny Bluetooth reproduktor, akým je napríklad aj UE Megaboom. Megaboom klame svojim vzhľadom, keďže vyzerá ako farebná plastová hračka. Neznamená, že nemôže skončiť aj na pracovnom stole. Dostupný je totiž vo viacerých farbách vrátane slušnej čiernej a modrej. Môžete ho pohodlne držať v ruke a umiestniť na akýkoľvek rovný povrch. Ak vám náhodou spadne, nič sa nedeje, jeho konštrukcia zvládne okrem nárazov aj prach a tekutiny. Splnenie požiadaviek pre štandard IPX7 znamená, že prežije silný dážď a aj pád do bazéna a nebude prekážať, ak si jeho zmiznutie všimnete až po pol hodine. Ovládacie prvky výrobca úplne minimalizoval. Na vrchu nájdete tlačidlo na zapnutie a spárovanie s Bluetooth zariadením. Samotný proces je veľmi jednoduchý a trvá len pár sekúnd. Na boku nájdete okrem loga dva veľké tlačidlá na úpravu hlasitosti. Zvuk je prekvapivo mohutný a dynamický, s reproduktorom si ozvučíte aj veľmi veľkú obývaciu izbu. Už v základnom nastavení budete spokojní, teda ak sa chystáte počúvať hlavne tanečnú hudbu. Pri iných žánroch si stiahnite špeciálnu aplikáciu, ktorá umožňuje úpravu zvuku podľa vlastných predstáv. Náročný džez a vážna hudba je nad sily reproduktoru, tanečnú, rockovú a popovú hudbu zvládne na jednotku. Zvuk sa skutočne dostáva do každého smeru a je jedno, kde sa nachádzate. Dokonca neprekáža, či reproduktor postavíte, alebo ho necháte ležať naboku. Aplikácia je potrebná aj na využitie funkcie spoločného prehrávania. Jednoducho spárujete dva reproduktory, ktoré následne budú hrať rovnakú skladbu spoločne a teda ešte hlasnejšie. Na jedno nabitie môžete počúvať hudbu až 20 hodín, čo je výrazne viac, ako potrebujete aj na tú najdlhšiu párty. Na nabíjanie vám bude stačiť klasická micro USB nabíjačka. UE Megaboom je jeden z najlepších párty reproduktorov na trhu. Jeho jediným slabým miestom je vysoká cena a skutočnosť, že firma ponúka o sto eur lacnejší UE Boom 2 s len o trochu horším zvukom.


Slováci vyhrali v príprave nad Kosovom. Víťazstvo je pozitívne, tvrdí Rudež

Slováci zakončia sériu prípravných stretnutí dvojzápasom v Maďarsku.

BRATISLAVA. Slovenská mužská basketbalová reprezentácia zvíťazila v prípravnom stretnutí pred predkvalifikáciou MS 2019 v Číne nad Kosovom 75:73. Najlepším strelcom tímu bol s 19 bodmi Andre Jones. V utorňajšom stretnutí za zatvorenými dverami prehrali Slováci s rovnakým súperom 61:69. Slováci zakončia sériu prípravných stretnutí 26. a 27. júla dvojzápasom v Maďarsku. Slovensko: Jones 19, Ihring 11, Körner 10, Sedmák 9, Musil 0 (Baldovský a Žiak po 9, Baťka 6, Fusek 2, Krajčovič 0) Kosovo - najviac bodov: Berisha 25, Shoshi 16, Veseli 12 TH: 16/10 - 10/8, fauly: 16 - 19, trojky: 7 - 9, rozhodovali: Ženiš, Margala, Turčin, 100 divákov. štvrtiny: 18:24, 24:14, 16:18, 17:17 Ivan Rudež, tréner SR: "Víťazstvo je vždy pozitívne. Zápas bol testom nášho charakteru. Nebudem robiť žiadnu eufóriu po víťazstve v príprave, ale videli sme tím, ktorý bojuje jeden za druhého. Hráči dávajú zo seba maximum. Myslím si, že to bola dobrá pozvánka pre všetkých basketbalových fanúšikov, aby podporili svoje mužstvo v auguste." Mário Ihring, rozohrávač SR: "Boli sme motivovaní z utorňajšieho zápasu, kde sme nezvládli koncovku. Povedali sme si v šatni, že musíme byť silní a zvládnuť stredajší zápas do víťazného konca. Myslím si, že sa to podarilo, aj keď niektoré úseky hry neboli stopercentné. Bojovali sme a ukázalo sa to na výsledku."


Icardi predĺžil zmluvu s Interom Miláno, následne prišiel o funkciu kapitána

MILÁNO. Útočník Mauro Icardi už viac nie je kapitánom futbalistov talianskeho klubu Inter Miláno. Po novom bude túto pozíciu zastávať slovinský brankár Samir Handanovič. Stalo sa tak krátko po tom, čo Icardi predĺžil zmluvu s Interom. Handanovič pôsobí v klube od roku 2012, keď prestúpil z Udinese Calcio, odvtedy absolvoval v čierno-modrom drese 275 duelov. V klube pôsobí aj slovenský stredný obranca Milan Škriniar. Inter je po 23. kolách na treťom mieste najvyššej talianskej súťaže Serie A o štyri body pred konkurenčným tímom AC Miláno, za druhým SSC Neapol zaostáva o deväť bodov.


Únia chce nové voľby vo Venezuele. Pripravuje ďalšie sankcie

Podľa EÚ mali nedávne prezidentské voľby závažné nedostatky a mali by sa konať opäť.

BRUSEL. Ministri zahraničných vecí krajín Európskej únie vyzvali v pondelok na konanie nových prezidentských volieb vo Venezuele a pripravujú cielenejšie sankcie voči osobám blízkym prezidentovi Nicolásovi Madurovi. Informovala o tom agentúra AP. Podľa EÚ mali nedávne prezidentské voľby závažné nedostatky a mali by sa konať opäť "v súlade s medzinárodne uznanými demokratickými štandardmi". Maduro získal vo voľbách 20. mája svoj druhý šesťročný mandát v tejto latinskoamerickej krajine, ktorá je síce bohatá na ropu, no zažíva hlbokú hospodársku i humanitárnu krízu prejavujúcu sa nedostatkom potravín, liekov i ďalších komodít. Jeho najvýznamnejší vyzývateľ označil voľby za nelegitímne a hlavné opozičné strany ich bojkotovali. Ministri zahraničných vecí uviedli, že budú "konať rýchlo" s cieľom uvaliť viac sankcií proti venezuelským úradom, ktoré však nepostihnú venezuelský ľud.


Európa privítala nový rok za prísnych bezpečnostných opatrení

New York

Tichomorie a Ázia

Európa

Londýn privítala nový rok údermi Big Benu.

BERLÍN. Obyvatelia a návštevníci európskych metropol privítali nový rok 2018 ohňostrojmi a pouličnými oslavami. Agentúra DPA priniesla krátky pohľad na priebeh novoročnej noci v Berlíne, Paríži a Londýne. Nemecká metropola Berlín privítala desaťtisíce hýrivcov pri ikonickej Brandenburskej bráne. Návštevníkov po polnoci potešil ohňostroj. Na Ulici 17. júna sa konala obrovská párty. Bulvár je považovaný za najväčší v Nemecku. Oslavy sprevádzali prísne bezpečnostné opatrenia. Organizátori osláv po prvý raz zriadili tzv. bezpečnostnú zónu pre ženy, ktoré sa cítia obťažované, alebo ktoré sa stali obeťami útoku. Účastníci osláv nesmeli mať so sebou rozmerné ruksaky a tašky. Podľa polície boli zaznamenané ojedinelé prípady sexuálnych útokov na ženy. Podozrivých zatkli. Francúzska metropola Paríž privítala rok 2018 ohňostrojmi a pyrotechnickou ukážkou na Víťaznom oblúku. Na ústrednom bulvári Elyzejské polia sa zišli státisíce oslavujúcich ľudí. Po niekoľkých veľkých teroristických útokoch za uplynulé dva roky úrady neponechali nič náhode. Prísne bezpečnostné pravidlá boli v platnosti nielen v Paríži, ale v celej krajine. Vstup na zmienený bulvár bol podmienený kontrolou tašiek a prístupové cesty dali úrady zatarasiť železobetónovými blokmi pre prípad teroristického útoku vozidlom. Britská metropola Londýn privítala nový rok o hodinu neskôr 12 údermi Big Benu, ktorý je súčasťou parlamentných budov. Ikonickú hodinovú vežu dočasne vrátili do prevádzky na vianočné a novoročné obdobie. V auguste sa totiž začala jej štvorročná obnova. Oslavy sprevádzal mohutný ohňostroj. Desaťtisíce ľudí sa zišli na nábreží Temže, Trafalgarskom námestí a inde. Polícia vyzvala verejnosť na ostražitosť. Na oslavách sa zúčastnil aj londýnsky starosta Sadiq Khan, ktorý vyhlásil, že rok 2017 bol pre mesto veľmi náročný, avšak vďaka statočnosti a šľachetnosti Londýnčanov sa všetko podarilo zvládnuť.


Odborníci navrhujú titan na obnovu strechy Notre-Dame

Náročnejšie postupy či použitie odľahčených materiálov si vyžiadajú viac času.

PARÍŽ. Na obnovu požiarom zničenej parížskej katedrály Notre-Dame bude zrejme treba vynaložiť až miliardu eur. Vo vysielaní rozhlasovej stanice France Inter to uviedol francúzsky architekt a urbanista Jean-Michel Wilmotte. Súčasne navrhol, aby bola strešná konštrukcia katedrály kovová, pretože "by bola dvakrát ľahšia ako drevená". Dodal, že kovová konštrukcia by sa vyrábala v dielňach a ku katedrále by bolo možné priviezť ju na lodiach po Seine. Spresnil, že krov z titánu "by bol ľahší" a vyznačoval by sa aj "mimoriadnou odolnosťou". Na margo záväzku prezidenta Emmanuela Macrona, že požiarom poškodený Chrám Matky Božej bude obnovený "v priebehu piatich rokov", Wilmotte povedal, že "rýchlosť pramení z dobrej analýzy" skutkového stavu. Uviedol, že v súčasnosti sa dá stavať "relatívne rýchlo", pričom však upozornil, že náročnejšie postupy či použitie odľahčených materiálov si vyžiadajú viac času. Takto, ako uviedol v štúdiu France Inter bývalý minister vnútra a súčasný primátor mesta Lyon Gérard Colomb, je "možné stvoriť Notre-Dame 21. storočia". V následnej diskusii jedna z poslucháčok, povolaním architektka, uznala, že moderné stavebné materiály skutočne umožňujú rýchlejšie napredovanie stavby. Upozornila však na ich oveľa nižšiu trvácnosť. Wilmotte na túto jej pripomienku nereagoval, napísal vo svojom článku denník Le Parisien. Le Parisien však priniesol aj slová britského odborníka Francisa Mauda, ktorý je riaditeľom architektonického štúdia Donald Insall Associates zapojeného do rekonštrukcie zámku Windsor po jeho požiari v roku 1992. Maude totiž upozornil, že rekonštrukciu Notre-Dame by mohol spomaliť aj nedostatok kvalifikovaných remeselníkov, ktorí vedia pracovať s kameňom, drevom, olovom, či sklom. "V celej Európe je ich veľký nedostatok," varoval. Britský architekt Giles Downes, ktorý sa tiež podieľal na rekonštrukcii zámku vo Windsore, však konštatoval, že Francúzsko to bude mať ľahšie ako Británia v čase rekonštrukcie Windsoru. Vysvetlil, že Francúzsko "nájde kvalifikovaných remeselníkov" z radov spoločenstva Compagnons du Tour, ktoré združuje tisíce vysoko kvalifikovaných remeselníkov využívajúcich tradičné stavebné techniky. Podľa Downesa nebude problém ani so stavebným materiálom vrátane dubového dreva. Poznamenal, že "v severnej Európe vysádzame viac dubov, ako používame". Downesa vyjadril súčasne radosť, že mohutný požiar bez väčšieho poškodenia prežili všetky vysoko cenené vitráže katedrály Notre-Dame, pretože "takéto staré sklo sa dá len veľmi ťažko napodobniť". Na základe vlastných skúseností Downes podľa agentúry Reuters uviedol, že "vždy pomôže, ak je na začiatku jasné rozhodnutia a viete, aké sú vaše ciele". "Potom zostáva už len otázkou, či máte k dispozícii kvalifikovaných remeselníkov," dodal. Maude vysvetlil, že vo Windsore bola sutina po požiari preosiata, aby sa zistilo, ktorý kúsok muriva, stropného dreva, sadry alebo skla môže byť zachránený a začlenený do obnovenej budovy. Dodal, že "v počiatočnom štádiu je najťažšou otázkou, aká veľká časť stojacej štruktúry má byť spevnená a zachovaná, a koľko z nej treba odstrániť a prestavať". Maude podľa Reuters ubezpečil, že Notre-Dame sa znova zaskvie v celej svojej kráse, "možno aj skôr", ako Parížania dúfajú. Poukázal v tejto súvislosti na rekonštrukciu vojnou zničenej Varšavy, či katedrály v Drážďanoch a Kolíne nad Rýnom zničených počas vojny zápalnými bombami, alebo aj obnovu windsorského zámku, ktorá sa skončila do 20. novembra 1997 - dňa osláv zlatej svadby kráľovej Alžbety II. a princa Philipa. Denník Le Parisien v stredu napísal, že pri rekonštrukcii Notre-Dame by mohli byť využité aj údaje, ktoré niekoľko rokov zhromažďuje tím amerických architektov s cieľom vyhotoviť mimoriadne detailný model parížskej katedrály. Americký tím už avizoval, že je ochotný poskytnúť svoje laserom nasnímané údaje Parížu. Iniciátorom tohto projektu bol profesor umenia Andrew Tallon, veľký frankofil a obdivovateľ stredovekej architektúry - obzvlášť gotickej. Tallon, ktorý vlani v novembri zomrel, od roku 2011 s použitím laserových prístrojov s vysokou presnosťou snímal vonkajšok aj vnútro parížskej katedrály.


Kto je lajdák v učení, ten zostane na Zemi. Ako vyzeral 1. máj? (foto)

Pozrite si fotografie z prvomájových sprievodov pred rokom 1989.

BRATISLAVA. Portréty komunistických lídrov, červené zástavy, mávadlá, politické heslá, súdruhovia na tribúne a pracujúci ľud pod ňou. Pamätáte si ešte na tradičné prvomájové sprievody pred rokom 1989? Prvý máj sa stal štátnym sviatkom už krátko po vzniku Československej republiky v roku 1918. Keďže k oslavám 1. mája sa časom pridali i nacisti v Nemecku, na našom území sa zachovala kontinuita tohto sviatku aj počas vojny - na území Protektorátu i v Slovenskom štáte. "Po komunistickom prevrate v roku 1948 sa význam 1. mája postupne mení. Zo straníckych osláv sa stávajú celoštátne a získavajú podobu, akú sme poznali najbližších dvadsať rokov," vysvetlil historik Roman Krakovský. Zúčastniť sa na oslavách 1. mája v 50. či 60. rokoch nebolo povinné. V sprievodoch kráčalo podľa štatistík asi štyridsať percent obyvateľstva. "Pre veľa ľudí bol prvomájový sprievod tiež spôsobom, ako stráviť príjemné dopoludnie a aj popoludnie, ako sa dostať z dediny do okresného mesta, stretnúť sa s kolegami mimo pracovného prostredia. Čo s tým režim potom urobil pre svoju propagandu, to už bol iný príbeh!" vysvetlil Krakovský. Režim motivoval obyvateľov aj inak. "Áno, 1. mája boli lepšie zásobené obchody, popoludní sa v nich dalo kúpiť južné ovocie, v stánkoch sa predávali párky." Výnimočnú podobu mali oslavy 1. mája v roku 1968, v období Pražskej jari. "V roku 1968 vláda na čele s Alexandrom Dubčekom, predtým, ako vyšla na tribúnu, kráčala na čele sprievodu. Bola v tom symbolika. Naše politické elity vedú pracujúcich k budovaniu socializmu. Takisto atmosféra na tribúne bola celkom iná. Na fotografiách v tlači sa Dubček sa nakláňal z tribúny, aby zachytil kvety z davu, alebo si od niekoho požičal fotoaparát, odfotil ním na tribúne Ludvíka Svobodu a potom ho zasa vrátil. Oficiálny fotograf ČTK publikoval fotky zo zákulisia tribúny, ukázal aj ľudskú stránku lídrov, ako diskutujú, pijú kávu, čo dovtedy nebolo mysliteľné," prezradil Krakovský. V 70. a 80. rokoch už nebolo dôležité, koľko ľudí sa objaví v sprievode, ako sa v predvečer prvého mája zvykli pýtať médiá. Prvok masovosti ustúpil, išlo už len o zachovanie fasády. Spontánnosť sa zo sprievodov celkom vytratila. "Emócia a puto, ktoré sa vytváralo medzi manifestujúcimi navzájom a medzi obyvateľstvom a politickými lídrami, už nefungovalo. Na tribúnach stáli normalizační politici. Nikto si nerobil ilúzie o ich charaktere a podlizovaní sa Moskve. Oslavy sa zmenili na rituál občianskej povinnosti. Tento rok si to odkráčam ja, budúci rok zasa ty..." dodal Krakovský. Zvláštnou kategóriou boli politické a ekonomické heslá zo sprievodov. "Organizátori sprievodu udávali len politickú líniu hesiel, ale jednotlivé podniky si ich mohli pretvoriť." Vďaka tomu vznikali aj takéto skvosty: AMERIKA STAVÍ TANKY, ALE NEMÁ NA ČÍTANKY AUTOBUSY SE TEĎ RUŠÍ, BUDEM LÉTAT NA VENUŠI KTO JE LAJDÁK V UČENÍ, TEN ZŮSTANE NA ZEMI INTERVENTUM ZHASLO, NA KUBE JE CASTRO KENNEDY CHTĚL NA KUBU, ALE DOSTAL PŘES HUBU SSSR VE VESMÍRU, DALŠÍ KROK NA CESTE K MÍRU MY TRVÁME NA TOM, ABY MAKAL ATOM


SaS žiada okamžitý odchod špeciálneho prokurátora Kováčika

Odíďte hneď a nie keď to bude vyhovovať Smeru, vyzval Ľubomír Galko.

BRATISLAVA. Špeciálny prokurátor Dušan Kováčik by z funkcie mal odísť ihneď. Strana Sloboda a Solidarita (SaS) tak reaguje na utorňajšie vyhlásenie Kováčika na pôde parlamentu, že vo funkcii neostane do konca svojho funkčného obdobia. "Z takejto vysokej funkcie, v ktorej zlyhal na celej čiare, sa neodchádza s neurčitým prísľubom, že to bude skôr ako v roku 2021, keď mu vyprší mandát," konštatuje vo vyhlásení strana. Podľa SaS takto postupuje len človek, ktorý chce vybabrať s verejnosťou a oslabiť jej oprávnené rozhorčenie s pomermi v štáte. "Žiadame špeciálneho prokurátora Dušana Kováčika, aby odišiel hneď. To sa týka aj policajného prezidenta Tibora Gašpara, ktorý je takisto veľkým sklamaním a ktorý tiež verejnosti gestikuluje skorý odchod z polície. Odíďte hneď, páni, a nie až vo chvíli, keď to bude vyhovovať volebnej stratégii strany Smer," uviedol podpredseda SaS Ľubomír Galko. Okamžitý odchod Kováčika a Gašpara z funkcií by podľa strany znamenal, že volanie verejnosti po spravodlivosti a jej mobilizácia za očistu prokuratúry a polície majú zmysel. Takáto atmosféra v štáte však podľa SaS nevyhovuje strane Smer, lebo by sa tým zvýšil tlak na odchod ministra vnútra Roberta Kaliňáka. Špeciálny prokurátor Dušan Kováčik v utorok na pôde parlamentu vyhlásil, že nezotrvá vo funkcii celé svoje funkčné obdobie. Podľa jeho vlastných slov tak nerobí pre požiadavky študentov, ale pre spoločenský tlak, ktorý mu neumožňuje pracovať tak, ako by chcel. Opozícia prokurátorovi vyčíta, že za päť rokov nedokázal vzniesť obvinenie v žiadnom z viac než 60 prípadov, ktoré dozoroval.


MOL otvoril v Maďarsku nový závod na výrobu syntetického kaučuku

Závod bude ročne produkovať 60-tisíc ton syntetického kaučuku a vytvorí viac ako sto nových pracovných miest.

BUDAPEŠŤ, BRATISLAVA. Skupina MOL, materská spoločnosť Slovnaftu a spoločnosť JSR v pondelok v maďarskom meste Tiszaújváros otvorili nový závod na výrobu syntetického kaučuku, z ktorého sa následne budú vyrábať pneumatiky. Závod bude ročne produkovať 60.000 ton syntetického kaučuku a vytvorí viac ako 100 nových pracovných miest. Informoval o tom Ladislav Procházka zo spoločnosti Slovnaft. Závod slávnostne otvorili premiér Maďarska Viktor Orbán, predseda predstavenstva a generálny riaditeľ skupiny MOL Zsolt Hernádi a výkonný riaditeľ spoločnosti JSR Koichi Kawasaki. Skupina MOL a spoločnosť JSR sa v roku 2013 dohodli na vzniku nového podniku so spoločnou majetkovou účasťou, kde 51 % vlastní JSR a 49 % skupina MOL. Výstavba závodu sa začala v roku 2015. "Skupina MOL rozšírila svoj petrochemický hodnotový reťazec o jeden z najinovatívnejších produktov sveta. Sme hrdí na to, že MOL z roka na rok dokáže vyprodukovať viac špecializované a výnosnejšie výrobky. Pred nami je ešte veľký kus práce, ale sme na dobrej ceste, aby sme dosiahli náš strategický cieľ a stali sa do roku 2030 vedúcou chemickou spoločnosťou v strednej a východnej Európe," povedal Hernádi. Skupina MOL so sídlom v Budapešti je integrovaná medzinárodná spoločnosť, zameraná na ropu a plyn. Pôsobí vo viac ako 30 štátoch, jej medzinárodný tím tvorí 25.000 pracovníkov a vo svojom odvetví má vyše storočnú tradíciu. V súčasnosti má skupina výrobné aktivity v ôsmich krajinách a ťažobné aktíva v trinástich krajinách. Skupina MOL prevádzkuje štyri rafinérie a dva petrochemické závody v Maďarsku, na Slovensku a v Chorvátsku. MOL má tiež vlastnú sieť 2000 čerpacích staníc v desiatich štátoch strednej a východnej Európy.


Európske firmy obmedzujú investície vo Veľkej Británii

Investície znížila takmer polovica veľkých európskych spoločností.

LONDÝN. Počas dvoch rokov od referenda o vystúpení Veľkej Británie z Európskej únie svoje investície v krajine obmedzila takmer polovica veľkých európskych firiem. Informovala o tom v pondelok právnická firma Baker McKenzie na základe prieskumu, v rámci ktorého oslovila viac ako 800 manažérov zo šiestich členských krajín únie.Napriek negatívnemu pohľadu na brexit sa 95 percent oslovených firiem vyjadrilo, že Veľká Británia zostáva pre ich podnikanie dôležitá. Podľa firiem by si mala krajina aj po ukončení členstva v EÚ udržať čo najužšie obchodné vzťahy s úniou, pričom tri štvrtiny respondentov vyjadrilo názor, že v záujme dosiahnutia tohto cieľa by mala únia Londýnu ponúknuť ústupky.


Zdravý chrup môžete mať aj bez zubára

Šesť najčastejších problémov, šesť rád od odborníčky.

Na trhu dnes existuje široká škála zubných pást a iných produktov, ktoré sú určené na bielenie zubov  v pohodlí domova. Sú to rôzne bieliace pásiky, bieliaci nosič s gélom a iné dentálne pomôcky. Ich účinky sú však oproti bieleniu v ambulancii obmedzené. „Nemám vyskúšané a overené všetky, ale zatiaľ som sa nestretla s preparátom určeným na domáce bielenie, ktorý by výrazne zmenil odtieň zubov,“ upozorňuje stomatologička Dorota Csanková. Pri profesionálnom bielení zubov sa používa hlavne peroxid vodíka a LED bieliaca lampa. Celá procedúra trvá približne hodinu. Pacient potom odchádza s o niekoľko odtieňov belšími zubami. Po profesionálnom bielení je dôležité dodržiavať pokyny lekára, prípadne dentálnej hygieničky. Ustálenie farebnej zmeny na zuboch trvá asi dva týždne. „Pacientom v tomto období radíme obmedziť potraviny, ktoré výrazne zafarbujú zuby, ako sú čaje, káva, červené víno, čučoriedky a podobne,“ vraví Dorota Csanková. „Ak pacient udáva zvýšenú citlivosť zubov na studené, sladké alebo slané, často ide o obnaženie krčkov alebo až koreňov zubov. Príčinou obnažených krčkov býva najčastejšie nesprávna technika čistenia zubov a používanie tvrdej zubnej kefky,“ tvrdí Dorota Csanková. Ošetrenie a starostlivosť závisí od stupňa postihnutia. „Všeobecne platí, že sa postupuje od najmenej invazívnej terapie po invazívnejšiu. V prípade miernej citlivosti a malého obnaženia radíme pacientom používať preparáty určené na citlivé krčky – zubné pasty a ústne vody. Vždy je však najdôležitejšia správna technika čistenia zubov s mäkkou zubnou kefkou, ktorá ďasno netraumatizuje, ale práve naopak, čistí a jemne masíruje,“ radí lekárka. Ak je domáca starostlivosť nedostačujúca, v zubnej ambulancii sú dnes dostupné desensitizéry, roztoky, ktoré znižujú citlivosť. „U niektorých pacientov však problematika krčkov stále pretrváva, v takomto prípade volíme výplňovú terapiu,“ dodáva Dorota Csanková.   Hlavnú úlohu  pri tvorbe zubného kazu zohrávajú baktérie, cukry a čas. Keď všetky tieto tri faktory spolu účinkujú, vytvára sa zubný kaz. „Napriek tomu, že tomuto ochoreniu sa dá veľmi efektívne predchádzať, postihuje viac ako osemdesiat percent populácie,“ vraví stomatologička Dorota Csanková. V prevencii vzniku zubného kazu má najdôležitejšiu úlohu pravidelná a správne vykonávaná domáca ústna hygiena a okrem toho zdravá a vyvážená strava. Dôležitá je najmä pravidelná návšteva zubného lekára. Profesionálnu orálnu hygienu vykonáva v zubnej ambulancii zubný lekár alebo dentálna hygienička. „Mnohí naši pacienti svoju kazivosť pripisujú genetike a dedičnosti, je však dôležité si uvedomiť, že aj pri nepriaznivých podmienkach, ktoré žiaľ nevieme ovplyvniť, ako sú zloženie sliny, tvar zubov, postavenie zubov, ryhový systém žuvacích plôch vieme perfektnou hygienou docieliť zdravé zuby a ďasná. Genetika a dedičnosť pri zvýšenej kazivosti tvoria maximálne desať až dvadsať percent, tých zvyšných osemdesiat až deväťdesiat percent tvorí nesprávna starostlivosť o zuby,“ vraví Csanková. Pri zápaloch ďasien je dôležité venovať zvýšenú pozornosť ústnej hygiene. „Denno-denne našu ambulanciu navštevujú pacienti, ktorý sa sťažujú na krvácanie ďasien pri čistení zubov. Krvácanie je jeden z príznakov zápalových procesov ďasien. V takomto prípade pacienta poučíme o nutnosti zlepšenia ústnej hygieny, keďže zápalové procesy na ďasnách sú najčastejšie spojené s nedostatočnou ústnou hygienou. Preto im odporúčame používať mäkké zubné kefky, dentálnu niť, medzizubnú kefku a aj jednozväzkovú zubnú kefku. Mechanické odstránenie zubného povlaku má najdôležitejšiu úlohu, ale zároveň u niektorých pacientov môže mať význam aj chemická podpora v zmysle ústnych vôd,“ vraví Dorota Csanková. Pri zápaloch ďasien je dôležité chodiť nielen na pravidelné prehliadky, ale aj na profesionálnu hygienu k dentálnej hygieničke. Najlepšie dvakrát do roka. Naučiť sa správne čistiť chrup, ktorý si vyžaduje špeciálnu starostlivosť. „Pacienti, ktorí sú v ortodontickej liečbe a majú nasadený fixný aparát, musia o hygienu dbať dvojnásobne, keďže je u nich zvýšená kumulácia zubného povlaku na miestach ťažko dostupných pre čistenie. Preto čeľustný ortopédi či dentálne hygieničky po nasadení fixného aparátu pacientov zakaždým poučia o správnej ústnej hygiene,“ vraví Dorota Csanková. „V starostlivosti o snímateľné či vyberateľné protézy naša ambulancia najčastejšie odporúča Corega tablety, ktoré majú výborný antibakteriálny a antimykotický účinok,“ radí stomatologička. Ich použitie je jednoduché a rýchle. Čistenie snímateľnej protézy zubnou kefkou a pastou je tiež častý postup pri starostlivosti o protézu. V takom prípade však treba dávať pozor, aby sme povrch náhrady zubnou kefkou a abrazívnou zubnou pastou nepoškodili. Zubného lekára by ste mali prvý raz navštíviť v prvom roku života dieťaťa. „Táto návšteva má význam hlavne z preventívneho hľadiska, keď rodičov poučíme o orálnej hygiene, nekariéznej strave, a potrebe pravidelnej návštevy zubného lekára,“ vraví Dorota Csanková. „Ide o to, aby pri návšteve zubára rodičia pochopili, že sú plne zodpovední za ústne zdravie svojich detí, a že ich majú viesť správnym smerom v starostlivosti o orálne zdravie. Mnohí rodičia napríklad nevedia, že mliečne zuby treba začať čistiť hneď po ich prerezaní, alebo že dojčenie z hľadiska rozvoja zubného kazu po osemnástom mesiaci veku dieťaťa je vysoko rizikové a z nutričného hľadiska málo významné.“ Dôležité je viesť dieťa k vytvoreniu správnych návykov už v ranom veku. „Naším cieľom je, aby si dieťa zvyklo na pravidelné návštevy stomatologickej ambulancie, aby zubného lekára vnímalo ako priateľa, ktorý mu nechce ublížiť. Prvú návštevu zubného lekára netreba odkladať na obdobie akútnych ťažkostí, keď ubolené, uplakané dieťa rodič násilím privedie do zubnej ambulancie,“ odporúča Dorota Csanková.


Taiwan vyzýva Čínu, aby oľutovala krvavý zásah na protestoch z roku 1989

Ľudia v uliciach protestovali proti komunistickej vláde. Zásahu armády si podľa odhadov vyžiadal až 10-tisíc obetí na životoch.

TCHAJ-PEJ. Čína musí vyjadriť "úprimnú ľútosť" nad krvavým potlačením prodemokratických protestov na pekinskom Námestí nebeského pokoja (Tchien-an-men) z júna 1989 a podporiť demokratické reformy. Pred 30. výročím protestov, ktoré viedli ku krvavému zásahu armády proti demonštrantom, to v pondelok uviedla taiwanská vláda. Napísala o tom agentúra Reuters. "Čína musí vyjadriť úprimnú ľútosť nad udalosťou zo 4. júna a aktívne presadzovať demokratické reformy," uviedla vo vyhlásení taiwanská rada pre vzťahy s pevninskou Čínou. Peking podľa nej hovoril "lži", aby zakryl udalosti z roku 1989 a "skreslil" pravdu. "Taiwan bude naďalej poukazovať na smerovanie ku demokracii na pevninskej Číne," uviedla rada a dodala, že "všemožne" podporí čínsky prechod k demokracii. Peking sa k vyhláseniu Taiwanu bezprostredne nevyjadril. Čína a Taiwan sa rozdelili počas občianskej vojny v roku 1949. Čína považuje tento ostrov za súčasť svojho územia, nad ktorým v prípade potreby môže prevziať kontrolu prostredníctvom sily. Taiwan sa pokladá za zvrchovaný štát, ktorý má svoj vlastný politický systém, menu a súdnictvo, avšak oficiálne nikdy nezávislosť od Číny nevyhlásil. Čínsky minister obrany Wej Feng-che v nedeľu povedal, že Peking sa nevzdá možnosti použitia sily v procese znovuzjednotenia s Taiwanom. Vo svojom príhovore sa generál Wej dotkol aj násilného potlačenia študentmi vedených protestov na pekinskom Námestí nebeského pokoja zo 4. júna 1989, ktoré označil za "správnu politiku". Demonštrácie za nastolenie základných ľudských práv, slobody slova a proti komunistickej vláde sa konali pod študentským vedením na Tchien-an-men od 15. apríla do 4. júna. Ich potlačenie armádou si podľa odhadov vyžiadalo tisíc až 10-tisíc obetí na životoch.


Španielsko a Portugalsko uvažujú o usporiadaní MS 2030

V spoločných úvahách figurovalo na začiatku aj Maroko, no vo vyhlásení sa už nespomína.

PORTO. Národné federácie Španielska a Portugalska uvažujú o spoločnej kandidatúre na usporiadanie futbalových MS 2030. Zväzy v sobotu zverejnili stanovisko, v ktorom informujú o začiatku procesu analýzy možnosti spoločnej prezentácie, informovala agentúra DPA. V spoločných úvahách figurovalo na začiatku aj Maroko, no v sobotňajšom vyhlásení sa už nespomína. O dejisku MS 2030 sa rozhodne počas MS 2022 v Katare.


Plastové tašky v českých obchodoch už nebudú zadarmo

Českí poslanci schválili novelu zákona o obaloch, ktorá spoplatňuje všetky plastové tašky.

PRAHA. Dostať v obchode plastovú tašku zadarmo by už v Českej republike nemalo byť možné. Poslanci v piatok totiž v treťom čítaní schválili novelu zákona o obaloch, ktorá takúto prax zakazuje, informovali weby Novinky.cz a iDNES.cz. Hoci všetky veľké reťazce v ČR už benefit pre zákazníkov vo forme tašky zdarma zrušili a niektoré dokonca zvažujú, že predaj jednorazových tašiek zrušia úplne, poslanci schválili novelu zákona o obaloch až teraz. Zákaz by mal platiť od začiatku nového roka. Spoplatnené sú všetky plastové tašky bez ohľadu na hrúbku ich stien. Za zákon hlasovalo 122 zo 151 prítomných zákonodarcov, proti boli dvaja. Novelou zákona o obaloch sa teraz bude zaoberať Senát a musí ho ešte podpísať prezident.


Výbor v pondelok vypočuje kandidátov na ústavných sudcov

Poslanci majú kandidátov voliť na septembrovej schôdzi, hlasovať budú po piaty raz.

BRATISLAVA. Ústavnoprávny výbor Národnej rady (NR) bude v pondelok (16. 9.) vypočúvať kandidátov na sudcov Ústavného súdu (ÚS). Verejný híring sa začne o 9.00 h v historickej budove Národnej rady na Župnom námestí v Bratislave. Do opätovnej voľby je prihlásených 16 uchádzačov. Poslanci majú kandidátov voliť na aktuálnej septembrovej schôdzi, hlasovať budú po piaty raz. Všetci uchádzači okrem štyroch sa o post ústavného sudcu uchádzajú opätovne. Kandidátmi na sudcov Ústavného súdu sú Anton Dulak, Štefan Kseňák, Ladislav Juszkó, Peter Melicher, Boris Gerbery, Peter Kohút, Slavomír Trnkócy, Michal Ďuriš, Libor Duľa, Martina Jánošíková, Peter Straka, Ladislav Duditš, Zuzana Pitoňáková, Michal Matulník a Robert Šorl, Robert Štefánik. Juszkó, Kohút, Trnkócy a Štefánik sú novými uchádzačmi. Do plného počtu ostáva zvoliť ešte štyroch kandidátov. V koalícii stále nie je zhoda na spôsobe hlasovania v parlamente. Smer preferuje tajnú voľbu, SNS a Most-Híd chcú presadzovať verejné hlasovanie. Poslanec Smeru Erik Tomáš nedávno pripustil, že ak sa v pléne nájde väčšina, ktorá odhlasuje verejnú voľbu, Smer by sa na nej mohol zúčastniť. Na Ústavnom súde sa vo februári uvoľnilo deväť sudcovských miest. Parlament mal zvoliť dvojnásobný počet, teda 18 kandidátov, z ktorých mala hlava štátu vymenovať deviatich sudcov. Zákonodarcovia v doterajších voľbách zvolili 14 kandidátov Niekoľko sudcov už predchádzajúci prezident Andrej Kiska vymenoval, na Ústavnom súde je tak v súčasnosti sedem z 13 sudcov. Prezidentka Zuzana Čaputová povedala, že ústavných sudcov vymenuje, až keď dostane plný počet kandidátov.


Beyoncé má dvojčatá. Zo svojho tehotenstva robila umenie

Popová speváčka rada spieva o motívoch materstva.

Celebrity sa zväčša snažia súkromie ochrániť pred bulvárom. Opačný prístup zvolila Beyoncé. Zo svojho tehotenstva urobila popkultúrnu udalosť. Minulý týždeň sa jej narodili dvojčatá, oznámilo niekoľko médií. Motívom materstva sa 35-ročná Beyoncé venovala už pred rokom na vynikajúcom albume Lemonade. Hodinový videoklip obsahoval mnohé metaforické obrazy: krstiny aj situácie, keď matky prišli o synov. Popritom rozjímala nad láskou k svojim potomkom. Do hudby dokonca zamiešala zvukový záznam rady od babičky, ktorá vysvetľuje, ako si poradiť v každej životnej situácii. Beyoncé pred siedmimi rokmi potratila, bola to ťažká životná skúsenosť. Potom svoje ďalšie tehotenstvo oznámila verejne na odovzdávaní cien MTV Video Music Awards, jej vystúpenie sa vtedy stalo najsledovanejším programom televízie. O niekoľko mesiacov sa je narodila dcéra Blue Ivy Carter. Loading
 ... Jej tehotenstvo s dvojičkami pritiahlo tento rok ešte väčšiu mediálnu pozornosť. Fotku na sociálnej sieti instagram zdieľali milióny. Nasledovala séria zvláštnych záberov: fotila sa na vrchu auta plného kvetín, ponárala sa pod vodu alebo na tróne ako bohyňa. Niekto videl v jej pózach biblické odkazy. Mali pripomínať Pannu Máriu. S inou symbolikou prišla Beyoncé na odovzdávanie cien Grammy. Tanečnice sedeli pri stole ako na výjave z obrazu Posledná večera, ona bola odetá v zlatom rúchu a okolo hlavy mala veľkú zlatú korunu. Tak vraj mala znázorňovať africkú bohyňu Mami Wata.


OSN hlási ďalšie masakre civilistov v Mósule

Hromadné masakry civilistov si vyžiadali vyše 230 obetí.

ŽENEVA. Extrémisti z organizácie Islamský štát (IS) spáchali počas uplynulých dvoch týždňov v Iraku dve ďalšie hromadné masakry civilistov utekajúcich pred bojmi v Mósule, ktoré si vyžiadali vyše 230 obetí. Informovala o tom vo štvrtok BBC s odvolaním sa na Úrad vysokého komisára OSN pre ľudské práva (OHCHR) so sídlom v Ženeve. Extrémisti využívajú civilistov ako ľudské štíty a zabíjajú tých, ktorí sa pokúsia ujsť z irackej bašty IS. Iracké vládne sily totiž bojujú o Mósul a snažia sa ho celý dobyť od extrémistov. Zatiaľ sa im podarilo dostať späť pod kontrolu východný Mósul a časť západného. Extrémisti podľa OSN odvolávajúcej sa na "spoľahlivé správy" 26. mája zastrelili 27 ľudí, vrátane žien a detí, ktorí sa pokúšali uniknúť z mósulskej štvrte Šifá. V sobotu 3. júna zabili bojovníci IS v tej istej štvrti najmenej 41 civilistov, keď utekali smerom k pozíciám obsadeným irackými bezpečnostnými silami. OHCHR začiatkom tohto týždňa informoval, že 1. júna zahynulo rukami militantov IS pri podobnom násilí vo štvrti Šifá najmenej 163 ľudí. "Strieľanie do detí, keď sa snažia s rodinami ujsť do bezpečia - na takéto opovrhnutiahodné činy neexistujú dostatočne silné odsudzujúce slová," povedal komisár OSN pre ľudské práva Zajd Raad Husajn. Zajdov úrad tiež oznámil, že 31. mája pri nálete na inú oblasť Mósulu ovládanú Islamským štátom - štvrť Zandžílí - zahynulo 50-80 civilistov. Komisár OSN pre ľudské práva vyzval iracké úrady a ich spojencov, vedených Spojenými štátmi, aby sa vyhli zabíjaniu civilistov.


Teplice porazili pred domácim publikom Bohemians

TEPLICE. V piatkovej predohrávke 11. kola najvyššej českej futbalovej ligy vyhrali FK Teplice doma nad Bohemiansom 1:0. Domáci pokračovali v bodovej sérii z domácich zápasov, naopak pražskí "klokani" potvrdili, že sa im vonku nedarí, v šiestom zápase na ihrisku súpera v tejto sezóne Fortuna ligy utrpeli už piatu prehru. Gól: 80. Mareš


Počas razií izraelských vojakov zomrel jeden Palestínčan

Svedkovia vypovedali, že pri zatýkaní hádzali do vojakov kamene mladí palestínski Arabi.

RAMALLÁH. Potýčky Palestínčanov s príslušníkmi izraelských bezpečnostných zložiek severne od Jeruzalema si v noci na utorok vyžiadali život jedného Palestínčana. Informovala o tom agentúra AFP s odvolaním sa na informácie od palestínskych zdravotníkov a miestnych obyvateľov. Svedkovia vypovedali, že keď vojaci v oblasti pri dedine Kalandijá, ktorá oddeľuje územie Predjordánska od Jeruzalema, zatýkali v utorok nadránom podozrivé osoby, začali do nich hádzať kamene mladí palestínski Arabi. Podľa rezortu zdravotníctva zomrel počas nepokojov 23-ročný Muhammad Adwán a traja ďalší ľudia utrpeli zranenia. Podľa vyhlásenia izraelskej armády došlo počas tejto operácie -neďaleko Kafr Akabu v oblasti východného Jeruzalema - k "násilnostiam". Na vojakov hádzali "kamene a výbušné zariadenia". Na provokácie reagovali streľbou, spresnila armáda vo svojom komuniké. Vojaci počas operácie v Predjordánsku zatkli 12 Palestínčanov, hľadaných v súvislosti so "zapájaním sa do teroristických aktivít a násilností", doplnila agentúra AP. Medzi zadržanými v okolí Ramalláhu je aj vyššie postavený člen palestínskeho militantného hnutia Hamas menom Hasan Júsif. Izraelská armáda uviedla, že incidenty severne od Jeruzalema preveruje. Vojaci po tom, ako boli napadnutí, použili ostré náboje. Kafr Akab leží na druhej strane línie, ktorá delí Jeruzalem od okupovaného Predjordánska, stále sa však považuje za širšiu časť Jeruzalema. Izraelskí vojaci často prichádzajú do palestínskych dedín v Predjordánsku a vykonávajú tam razie. Tie sa však často končia násilnosťami.


Stal sa posledný cár obeťou židovskej rituálnej vraždy? V Rusku to vážne vyšetrujú

Vyšetrovanie môže oživiť protižidovské nálady, obávajú sa židia v Rusku.

MOSKVA, BRATISLAVA. Židia cielene zabíjajú kresťanov a ich krv využívajú pri svojich rituáloch. Aj keď odborníci to opakovane vyvrátili a nemá to základ ani v samotnej židovskej viere, táto predstava sa v Európe v minulosti uchytila. V niektorých kruhoch prežíva dodnes. Ruská pravoslávna cirkev tento týždeň vytvorila osobitnú komisiu, ktorá má vyšetriť, či aj vražda posledné cára Mikuláša II. a jeho rodiny nebola v skutočnosti rituálnou vraždou židovských boľševikov. „Veľká časť členov cirkevnej komisie nepochybuje, že išlo o rituálnu vraždu,“ cituje agentúra AP biskupa Tichona Ševchunova, duchovného, ktorá vedie vyšetrovací panel. Posledného cára Mikuláša II., jeho manželku a päť detí boľševici popravili v júli 1918, necelý rok po revolúcii, pri ktorej prevzali moc. Popravčia čata ich zastrelila na Urale, kde ich komunisti držali. Po páde komunizmu sa cár aj vďaka prezidentovi Vladimirovi Putinovi vrátil do ruskej národnej mýtológie. Pravoslávna cirkev ho v roku 2000 dokonca vyhlásila za svätého, aj keď bol hlavou jednej z najtvrdších diktatúr tých čias. Konšpirácie, že za smrťou rodiny sú v skutočnosti židia infiltrovaní medzi boľševikmi, v posledných rokoch šírili najmä antisemitské skupiny, ktoré spájali komunistov so sionistickým hnutím. Túto interpretáciu opakovala aj nacistická propaganda. Medzi revolucionármi pritom síce boli aj židia, no židovská populácia v Rusku v tom čase komunistov väčšinovo nepodporovala, píše magazín Newsweek. Aj biskup Tichon pre agentúru Ria Novosti povedal, že „boľševici a ich spojenci sa zúčastňovali na tých najzvláštnejších a najrozličnejších symbolických rituáloch“. „Nejeden účastník popravy videl vo vražde ruského cára špeciálny rituál odplaty,“ vyhlásil. Dodal, že jeden z účastníkov popravy Jakov Jurovskij, ktorý bol takisto židom, o poprave neskôr hovoril ako o „svätej historickej misii“. Jurovskij si vraj vraždu osobitne užíval. Nejeden účastník popravy videl vo vražde ruského cára špeciálny rituál odplaty. Biskup Tichon aj celá ruská pravoslávna cirkev má veľmi blízko v prezidentovi Putinovi. Židovské skupiny sa obávajú, že keď sa teraz oživujú podobné teórie, môže to vyvolať ďalšiu vlnu antisemitizmu v krajine. Ten má v Rusku dlhú históriu, najznámejší prípad je sfalšovanie takzvaných Protokolov sionských mudrcov, ktoré cárska moc na začiatku 20. storočia využívala ako dôkaz židovského sprisahania na ovládnutie sveta. „Obvinenie z rituálnych vrážd je jedno z najstarších antisemitských útokov,“ povedal podľa Rádia Slobodná Európa Aleksandr Boroda, predseda Federácie židovských komunít v Rusku. „Mnohokrát slúžilo ako základ na perzekúcie so stovkami, či tisíckami obetí. Vždy, keď tieto obvinenia začali vyšetrovať ľudia bez antisemitských predsudkov, sa však ukázali ako klamstvá.“


PÍŠE JAVIER SOLANAAko je EÚ dôležitá pre svet

Autor bol vysokým predstaviteľom EÚ pre zahraničnú a bezpečnostnú politiku, generálnym tajomníkom NATO a španielskym ministrom zahraničia. Na Západe klesá dôvera v medzinárodné vedenie a ekonomickú globalizáciu. Ako ukazuje víťazstvo Donalda Trumpa v prezidentských voľbách USA, voliči z pocitu nespravodlivosti a nerovnosti čoraz viac odmietajú otvorenosť, ako aj politické zriadenie, ktoré ju presadzuje. No hoci krivdy, ktoré podnecujú tieto rozhodnutia, sú skutočné – mnohé po sebe zanechala globalizácia – ich liečba zrejme spôsobí viac škody ako samotný neduh. Trump vyhral, keď sľúbil jednostranné a dovnútra zahľadené riešenia, aké zastávali aj prívrženci odchodu Veľkej Británie z Európskej únie. Voličov vyburcovala vyhliadka na odmietnutie nových dohôd o voľnom trhu, napríklad Transpacifické partnerstvo (TPP), a prehodnotenie už existujúcich starších, ako Severoamerickej dohody o voľnom obchode (NAFTA). Pracujú proti multilaterálnym inštitúciám, akou je Svetová obchodná organizácia (WTO), čo je hlavné fórum na rokovania o svetových obchodných štandardoch a o ich uplatňovaní. Toto všetko však ignoruje zásadný fakt: v dnešnom svete nie je zahľadenie sa dovnútra použiteľnou možnosťou, najmä pre západné liberálne demokracie. Sme jednoducho príliš navzájom prepojení: problémy, výzvy a príležitosti, ktorým čelíme, nijako neberú ohľad na štátne hranice. Úsilie vrátiť sa späť do obdobia nezávislých národných štátov preto prinesie ohromné náklady. Úpadok WTO, spolu so zánikom dohôd ako TPP a NAFTA, by podnietil vznik jednotlivých obchodných blokov, čo by spustilo novú éru veľkej súťaživosti o moc. A čo je možno najdôležitejšie, ústup zo svetového obchodu by privodil všeobecnú stratu blahobytu. Dobrá správa je, že nie každý trpí takou stratou vízie. Európska únia a Kanada podpísali Komplexnú ekonomickú a obchodnú dohodu (CETA), ktorá prináša iskierku nádeje, že pokrok v obchode prehlbujúcom blahobyt a v investičných paktoch ešte vždy možno dosiahnuť pokrok. Nebolo to ľahké vyjednávanie a CETA naráža na odpor skupín, ktoré sa obávajú, že viac obchodovania uškodí ich živobytiu. No zdĺhavé rozhovory, zahrňujúce zložitý procesom nielen preto, že spája dve rozvinuté ekonomiky, ktoré predstavujú demokratické hodnoty a pýšia sa silnými sociálnymi systémami, ale aj preto, že stanovuje vysoké štandardy obchodovania pre životné prostredie aj pracovnú silu. Zároveň zaistí aj značný hospodársky rozmach, ktorý možno pridá zhruba 12 miliárd eur k HDP Únie, pričom posilní takmer 25-percentný nárast obchodu s tovarom a službami na oboch stranách. Toto je mimoriadne dôležité vo chvíli, keď rast obchodu predstihuje rast HDP, čo je dramatický zvrat oproti minulým trendom. Ďalšou výhodou CETA je lepšie vyrovnanie sporov, ktoré prináša založenie stáleho súdu – jeho členov vyberú spolu Kanada a EÚ, aby sa vyhli konfliktu záujmov. Aby sa zaručila transparentnosť, arbitrážne výroky sa budú zverejňovať a strany budú mať právo odvolať sa. Nedávne volebné výsledky ohrozujú nielen obchod, ale aj životné prostredie a svetovú klímu. USA, zodpovedné za 16 percent globálnych emisií skleníkových plynov, sú kritické k akémukoľvek úsiliu bojovať proti klimatickým zmenám – v neposlednom rade pre príklad, aký to predstavuje pre ostatné krajiny so značnými emisiami. Trump však opakovane sľúbil počas svojej kampane, že „zruší“ historickú dohodu o svetovej klíme, uzavretú v decembri minulého roku v Paríži. Ak Trump dodrží sľub, následky budú strašné. Sľubné je, že na tohtoročnej klimatickej konferencii v marockom Marrakéši ostatní signatári Parížskej dohody jasne vyjadrili odhodlanie dodržať záväzky, ktoré dali. A je tu čosi ešte sľubnejšie: minulý mesiac dosiahli vlády, zástupcovia priemyslu a občianskej spoločnosti dohodu o obmedzení emisií CO2 v civilnom letectve – čo je vôbec prvá dohoda o znížení emisií oxidu uhličitého v globálnom sektore. Vzhľadom na to, že bez zmeny by len tento priemysel v roku 2050 vypúšťal skoro toľko emisií CO2 ako dnes Rusko a India, je to nesmierne dôležitý vývoj. Tu Únia opäť vyniká svojím progresívnym postojom, mysliacim na budúcnosť, takže hrá – spolu so svojimi členskými štátmi – kľúčovú rolu pri vyjednávaní tejto dohody. Tá žiada od aeroliniek, aby vyvážili nárast svojich emisií CO2 od roku 2020 kupovaním „emisných jednotiek“, ktoré produkuje znižovanie emisií v iných odvetviach, vo forme obnoviteľných zdrojov. Okolo roku 2005 uznala EÚ – ktorá už vtedy mala vlastný program obchodovania s uhlíkom –, že napriek záväzkom Kjótskeho protokolu sa svetu nepodarilo znížiť priemyselné emisie. Na riešení začala pracovať v roku 2008 a v roku 2012 presvedčila Medzinárodnú leteckú organizáciu, aby sa zaviazala ku globálnej dohode na koniec roka 2016. Splnenie tohto záväzku je obrovským pokrokom v rámci klimatickej spolupráce. Svet už sa ocitol za bodom, pred ktorým prichádzali do úvahy uzavreté hranice a jednostranné riešenia. Už sme sa globalizovali a teraz potrebujeme globálne pravidlá na posilnenie ekonomickej a finančnej stability, ako aj mier a bezpečnosť. EÚ napriek mnohým problémom nielenže dokázala svoju cenu ako základný kameň medzinárodného usporiadania; ale potvrdila širšiu hodnotu globálnej vízie a vodcovstva, uplatňovanú prostredníctvom diplomacie a múdreho multilateralizmu. Toto ponaučenie si nemôžeme dovoliť ignorovať – platí dnes ako nikdy dosiaľ. Tento text ste mohli čítať vďaka tomu, že platíte za obsah. Vážime si to.


Hoax: Nemecko zakáže predaj alkoholu počas ramadánu

Parlamentné listy prevzali dva satirické články za sebou.

Podpredsedníčka nemeckého Bundestagu a spolupredsedníčka Zelených Claudia Rothová prišla s originálnym nápadom. Navrhuje, aby sa počas ramadánu v Nemecku nepredával alkohol.  Česká aj slovenská mutácia webu Parlamentné listy znovu prevzala vtip z nemeckých satirických novín Berliner Express a začala ho šíriť ako pravdu. Tentraz noviny, ktoré už vo svojej hlavičke priznávajú, že robia satiru a články si často vymýšľajú, napísali, že nemecká strana Zelených navrhla, aby sa počas moslimského sviatku ramadán v krajine nepredával alkohol. Berliner Express tak chce prinútiť čitateľov, aby viac premýšľali nad tým, čo čítajú. Zrejme to neplatí na autorov z Parlamentných listov. „Zákaz predaja alkoholu počas trvania tohto moslimského sviatku by bol jasne viditeľným prejavom tolerancie. Žiaľ, stále veľa Nemcov prejavuje nedostatok medzikultúrnej empatie,“ uviedli české Parlamentní listy. Hoax si všimla česká stránka Manipulatori.cz, ktorá upozornila, že vymyslené výroky nemeckej političky prevzala okrem českej aj slovenská mutácia Parlamentných listov. Obe stránky text stiahli, no prinajmenšom jeho česká verzia sa stále dá nájsť cez službu Archive.org. Napíšte nám na hoax@sme.sk Text v satirických novinách dokonale zapadol do nacionalistických naratívov takzvaných alternatívnych médií a šíril sa napriek tomu, že nebol pravdivý. Takmer rovnako zafungoval nedávny článok z tých istých satirických novín o tom, že nemecká ministerka obrany Ursula von der Leyenová vyhlásila, že NATO by malo namieriť svoje jadrové zbrane na Petrohrad a byť pripravené udrieť na Rusko. Aj túto správu prevzali české Parlamentní listy a aj táto správa bola hoaxom. Nepravdivú správu o zákaze alkoholu počas ramadánu Parlamentné listy zverejnili o tri dni skôr, ako z Berliner Expressu prevzali nezmysel o zbraniach NATO.


Britský minister obrany odstúpil po obvineniach z nevhodného správania

fallon sa ospravedlnil za to, že položil ruku na koleno novinárky.

LONDÝN. Britský minister obrany Michael Fallon odstúpil z funkcie po obvineniach z nevhodného správania v minulosti, oznámila v stredu večer vláda Spojeného kráľovstva. Fallon v liste premiérke Therese Mayovej uviedol, že jeho správanie v minulosti nespĺňalo prísne kritériá očakávané od britských ozbrojených síl, ktoré vo svojej funkcii reprezentuje, preto sa po úvahe o svojej pozícii rozhodol pre rezignáciu. Spravodajská stanica BBC uviedla, že toto rozhodnutie sa zrejme netýka nových alebo konkrétnych obvinení. Fallon však označil za správne, že premiérka a parlament teraz berú vážne otázku nevhodného správania. V posledných dňoch sa totiž aj v britskom parlamente rozšírili obvinenia z obťažovania voči jeho členom - a pod tlak sa dostal i Fallon. Televízia Sky News pripomína, že Fallon sa len tento týždeň ospravedlnil za to, že položil ruku na koleno novinárky. K incidentu došlo počas večere na straníckom zjazde britských konzervatívcov v roku 2002. Hovorca ministra v správe o ospravedlnení zdôraznil, že Fallon i komentátorka Julia Hartleyová-Brewerová považujú záležitosť za uzavretú. Samotná novinárka po odhalení prípadu uviedla: "Tento 'incident' sa stal v roku 2002. Nikto nebol ani trocha rozčúlený ani rozrušený." Hartleyová-Brewerová neskôr na sociálnej sieti dodala: "Pokojne a slušne som mu vysvetlila, že ak to urobí znova, udriem ho do tváre."


Stopa kokaínových balíčkov z nemeckých ostrovov vedie zrejme do Belgicka

Nemecké orgány varovali občanov, že obsah balíčkov by mohol spôsobiť zdravotné problémy.

HAMBURG/BRUGGY. Prokuratúra v belgických Bruggách nevylučuje, že za balíčkami kokaínu, ktoré sa v uplynulom týždni našli na nemeckých ostrovoch Borkum, Baltrum a Norderney, stojí rovnaký gang ako za kokaínom, ktorý vylovili začiatkom apríla z vôd Severného mora pri pobreží Belgického kráľovstva. Informoval o tom vo štvrtok spravodajský okruh Severonemeckého rozhlasu NDR Info. V Belgicku našla tamojšia polícia v mori neďaleko Ostende 2. apríla celkovo 1,25 tony kokaínu, a to v 25 športových taškách. Drogový kontraband v hodnote predstavujúcej na čiernom trhu viac ako 60 miliónov eur, tvorili balíčky v čiernej fólii veľmi podobné tým, ktoré sa neskôr našli na nemeckých ostrovoch. Hovorkyňa prokuratúry v Bruggách preto avizovala, že belgickí vyšetrovatelia prípadu sa spoja s nemeckými kolegami, aby overili, či ide o drogy z rovnakého zdroja. Nemecké orgány varovali už skôr občanov, že obsah záhadných balíčkov s bielym práškom veľkosti tehly s hmotnosťou jedného kilogramu by mohol spôsobiť značné zdravotné problémy a navyše, ak je ilegálny, potom by sa každý, kto by ho prechovával, vystavil riziku stíhania a vysokej pokuty. Tamojší muži zákona, ktorí opakovane apelovali na verejnosť, aby naďalej ohlasovala polícii nález podobných balíčkov, avizovali už v stredu, že sa aktuálne sústredia na preskúmanie možných súvislostí s nálezom podobných balíčkov v iných krajinách regiónu - Belgicku a Holandsku.


Maďarský prezident odcestoval do Švédska, stretne sa aj s kráľom

BUDAPEŠŤ. Maďarský prezident János Áder s manželkou Anitou Herczeghovou odcestoval dnes na trojdňovú oficiálnu návštevu Švédska, informoval spravodajský server hvg.hu. V programe hlavy štátu v Štokholme figuruje aj audiencia u kráľa Karola XVI. Gustáva. Áder sa zúčastní viacerých podujatí Svetového týždňa vody, na ktorých prednesie prejav a navštívi aj sídlo spoločnosti na výrobu telekomunikačných zariadení Ericsson, kde sa bude zaujímať o najnovšie inovácie, o udržateľné činnosti, procesy a zariadenia. Švédsku oficiálnu návštevu v pozícii maďarského prezidenta absolvoval naposledy Árpád Göncz v roku 1996. Áder, ešte ako predseda parlamentu, navštívil oficiálne Štokholm v roku 2000.


Ako sa správne obliecť na pohreb?

Spýtali sme sa odborníčky na protokol Márie Holubovej.

Ľudia si odnepamäti dávali záležať na tom, ako bude prebiehať rozlúčkový obrad zosnulej osoby a rovnaký dôraz sa pri tejto príležitosti kladie aj na správanie, odievanie a úpravu zovňajšku. „Na Slovensku určujú pravidlá pohrebu a rozlúčky so zosnulými tradície, ktoré sa dedili z pokolenia na pokolenie a na vidieku pretrvávajú doteraz. Ale zmeny sú dôležité, treba ich akceptovať, lebo žijeme už v 21. storočí,“ vysvetľuje expertka na protokol Mária Holubová. Na pohreb pozvánku nedostanete, a tak vám ani nikto neurčí dress code, teda či sa obliecť do „black tie“, „white tie“ alebo „casual“. Pri tejto smútočnej príležitosti ide najmä o to, aby sme sa so zosnulým poslednýkrát rozlúčili a vzdali mu úctu, preto sa treba v tomto duchu pripraviť aj v obliekaní. "Pamätajme, že vhodnou úpravou zovňajšku vzdávame úctu a česť zosnulému človeku, ale na druhej strane ak má byť táto rozlúčka naozaj dôstojná, tak by sa nemala niesť v duchu - Kto na pohreb prišiel a čo si obliekol," radí Mária Holubová. „V prvom rade si musíme uvedomiť, že pohreb nie je povinná spoločenská udalosť a je na našom rozhodnutí, či sa poslednej rozlúčky zúčastníme osobne, alebo len formou kondolencie v písomnej podobe. Rozhodne by sme nemali kondolovať telefonicky, mailom, alebo smskou. Nie je vhodné kondolovať na ulici a vo verejných priestranstvách a inštitúciách, alebo v podnikoch,“ hovorí protokolistka. Okrem tradičného typu pohrebu existuje aj pohreb štátny, ktorý vymedzuje diplomatický protokol. „Ten sa dotýka štátnikov, politikov a diplomatov vo výkone funkcie, alebo aj keď nie sú vo výkone funkcie. O tejto forme štátneho pohrebu rozhoduje vláda a týka sa ľudí, ktorí sa zaslúžili o rozvoj nášho štátu,“ vysvetľuje Holubová. V prípade štátneho pohrebu určuje protokol, kto bude pozvaný, ako bude vyzerať ceremoniál a v akej farbe budú hostia oblečení. Ak pozvaní hostia nezvládnu úpravu zovňajšku, nemusia byť na akt pripustení.


PODCAST KLIKKlik: Ako Elon Musk tuneluje Chicago

Elon Musk znižuje cenu tunelov . Najnovšie chce inovátor postaviť tunel z letiska do centra Chicaga - necelých 30 kilometrov - za miliardu amerických dolárov. Jeden a pol kilometra tunelu v New Yorku stálo 2,5 miliardy amerických dolárov. Ak sa mu to podarí, zmení to celý trh. Ale je otázne, či uspeje. (The Verge) IGTV od Instagramu chce byť televízia pre mladých . Sociálna sieť pri príležitosti dosiahnutia miliardy používateľov zverejnila dlho očakávanú zmenu - možnosť nahrávať videá až do 60 minút. Instagram kvôli tomu predstavil novú aplikáciu, ktorá je integrovaná do pôvodnej. Po otvorení sa automatický začne prehrávať video, presne ako po zapnutí TV. (CNET) Svetová zdravotnícka organizácia (WHO) zaradila patologické hranie počítačových hier na zoznam diagnóz pre duševné poruchy . Zatiaľ používa opatrný jazyk - porucha spojená so závisloťou. Je to veľmi široko definované a nie je jasné, či to pomôže pri diagnostike a liečbe. Môžeme však očakávať, že vďaka tomu vznikne viac štúdií, ktoré nám odpovedia na tieto otázky. (Medical Xpress) Amazon posiela Alexu do hotelov . Inteligentný hlasový asistent pre použitie v hoteloch predstavila nedávno spoločnosť Amazon. V hoteloch pribudnú zariadenia Amazon Echo a budú prispôsobené pre používanie novým návštevníkom každý deň. Zatiaľ sa nebude môcť používateľ prihlásiť pod vlastným tempom. (The Verge) Disney zvýšilo ponuku na kúpu 21st Century FOX na 71,3 miliardy amerických dolárov. Spoločnosť by touto akvizíciou získala práva napríklad na série X-Men a Simpsonovci, ktoré by mohli výrazne pomôcť Disney pri spustení chystanej streamovacej platformy na štýl Netflixu. ( Reuters) Donald Trump chce zaviesť vesmírne sily. ( The Guardian) Podcasty začal brať aj Google vážne, predstavil vlastnú aplikáciu. ( SME Tech) Čína investovala v Spojených štátoch za prvé mesiace tohto roka 1,8 miliardy amerických dolárov, za prvý polrok 2017 to bolo takmer 25 miliárd. ( CNN) Ukončili špecifikáciu pre 5G štandard, môže ísť to reálnej produkcie. ( The Verge) Microsoft kúpil vzdelávaciu platformu Flipgrid. ( Flipgrid) Napíšte nám na adresu: ondrej.podstupka@sme.sk alebo david.tvrdon@smeonline.sk, prípadne do skupiny na Facebooku. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.


Väčšina švajčiarskych ľadovcov sa už nedá zachrániť

Rastúca morská hladina sa Švajčiarska priamo nedotýka, ale vo svete budú milióny klimatických utečencov, píše miestny denník.

ZÜRICH. Väčšina ľadovcov vo Švajčiarsku sa vzhľadom na nárast teplôt už podľa názoru expertov nedá zachrániť. Aj v prípade maximálneho úsilia o zníženie emisií skleníkových plynov sa 80-90 percent týchto más ľadu roztopí do roku 2100, uviedol pre denník Tages-Anzeiger glaciológ Matthias Huss z technickej univerzity ETH Zürich. "Spomalenie otepľovania Zeme prichádza pre švajčiarske ľadovce príliš neskoro," povedal Huss. Denník v článku informuje o ústupe ľadovcov vo Švajčiarsku za uplynulých vyše 160 rokov. Od roku 1850, vrcholu tzv. malej ľadovej doby, sa objem ľadu vo švajčiarskych ľadovcoch znížil zo 130 na 54 kubických kilometrov. Mimoriadny úbytok bol zaznamenaný najmä v posledných rokoch a desaťročiach. V roku 1973 evidovali vo Švajčiarsku 2150 ľadovcov, dnes ich je už len okolo 1400, píše agentúra DPA. Šesť z ôsmich rokov, v ktorých zaznamenali najväčšie roztápanie ľadovcov, možno zaradiť do obdobia po roku 2008. Len v roku 2016 sa objem švajčiarskych ľadovcov podľa uvedenej správy zmenšil o takmer jeden kubický kilometer alebo približne 900 miliárd litrov vody. Vzhľadom na aktuálne veľmi vysoké teploty nebude zrejme ani tento rok pre tieto ľadovce priaznivý. Voda z topiacich sa ľadovcov pritom citeľne prispieva k zvyšovaniu hladín morí. "Rastúca morská hladina sa nás vo Švajčiarsku priamo nedotýka, ale (vo svete) budú milióny klimatických utečencov," dodáva denník.


Cargo sa so zamestnancami dohodlo na skrátení pracovného týždňa

Dôvodom prijatých opatrení je recesia v hutníckom priemysle.

BRATISLAVA. Vedenie spoločnosti Železničná spoločnosť Cargo Slovakia (ZSSK CARGO) a zástupcovia zamestnancov sa dohodli na skrátení pracovného týždňa. Ako ďalej agentúru SITA informovala riaditeľka kancelárie generálneho riaditeľa ZSSK CARGO Silvia Kuncová, podmienky sú zakotvené v Dohode o prekážkach v práci na strane zamestnávateľa, ktorú podpísalo 11 odborových centrál a vedenie spoločnosti. Od 1. augusta 2019 tak bude vybraný okruh zamestnancov pracovať v skrátenom pracovnom režime, počas ktorého budú zamestnanci dostávať 60-percentnú náhradu mzdy. Toto je len jedno z úsporných opatrení, ktoré spoločnosť prijíma. „Dohodnuté opatrenie prispeje k zníženiu nákladov vzhľadom na výrazný pokles výkonov a výpadok tržieb. Takýto režim nám umožní zabezpečovať plnenie požiadaviek našich zákazníkov efektívnejšie," uviedol v tejto súvislosti predseda predstavenstva a generálny riaditeľ ZSSK CARGO Martin Vozár.Dôvodom prijatých opatrení je recesia v hutníckom priemysle, ktorá priamo ovplyvňuje aj železničnú nákladnú dopravu. ZSSK Cargo, ktorá má približne 5,5-tisíca zamestnancov, zaznamenáva nepriaznivý vývoj spojený v posledných mesiacoch s výrazným poklesom výkonov a výpadkom tržieb.


Keď moderné umenie mýli ľudí

Umenie alebo nie?

Známe prípady

Kvíz

Vybrali sme niekoľko prípadov, keď umelci svojimi dielami dokonale dokázali popliesť ľuďom zmysly.

Istá 91-ročná dôchodkyňa v múzeu v nemeckom meste Nuremberg s dobrým úmyslom dotvorila moderné dielo Arthura Köpckeho z roku 1977, ktoré malo hodnotu 80-tisíc eur. Doslovne totiž pochopila povel „doplň slová“ pri diele, ktoré vyzeralo ako obyčajná krížovka. A tak začala usilovne prázdne okienka vypĺňať. Policajtom potom len bezmocne vysvetľovala, že len plnila inštrukcie. Škoda bola našťastie neskôr vyčíslená len na niekoľko stoviek eur a zaplatilo ju múzeum. Na výstave v Miami Beach návštevníci nerozoznali pokus o úmyselné ublíženie na zdraví, keď žena zaútočila nožom a niekoľkokrát svoju obeť bodla do rúk. Keďže obe účastníčky incidentu boli kurátorkami výstavy, návštevníci si mysleli, že ide o umeleckú performanciu a že krv bola falošná. Hovorí sa, že umenie je v oku diváka – a v prípade jednej upratovačky bola inštalácia v tirolskom múzeu v Bolzane iba odpadom. A to doslovne. Umelkyne Sara Goldschmiedová a Eleonora Chiariová totiž na podlahu nainštalovali fľaše šampanského, cigaretové ohorky, farebné konfety a kusy oblečenia, aby to vyzeralo ako po veľkom fláme. Upratovačka „neporiadok“ veľmi rýchlo upratala. Všetko našťastie dala do vriec na triedenie odpadu, a tak sa umelkyniam podarilo vrátiť dielo do pôvodnej podoby. Horlivá bola aj upratovačka v nemeckom Dortmunde na výstave uznávaného umelca Martina Kippenbergera, ktorý pod svoju inštaláciu v podobe veže z drevených líšt umiestnil gumové koryto s troškou béžovej farby, reprezentujúcej vyschnutú dažďovú vodu. Upratovačka si myslela, že ide o škvrnu, a tak farbu vyčistila. Do pôvodného stavu sa dielo v hodnote 800-tisíc eur nepodarilo vrátiť. Smolu mal aj umelec Joseph Beyus. Najskôr upratovačka vyčistila jeho dielo s názvom Mastná škvrna a potom si v roku 1973 na recepcii v múzeu v Leverkusene hostia pomýlili jeho inštaláciu s chladiacim boxom. Do vane polepenej leukoplastom si dali chladiť pivo a poškodili ju.


STĹPČEK PETRA SCHUTZAEurofondové dobrodružstvá vyvolených

Vyšetrovanie zamrzlo

Komentár

Schutzov stĺpček

Napriek zverejneniu zrejmých nedostatkov, sa s projektmi rok nehýbalo.

Vidíme situáciu, ako eurofondové dobrodružstvá vyvolených hýria bez rumenca na lícach. Do rozvoja vidieka - tak sa volá program - totiž ozaj nepatrí hotel či reštaurácia. Pripomienka Zsolta Simona, že Brusel takéto projekty možno nepreplatí, však bude, ehm, asi scestná. Od mesta k mestu čakajú na pútnikov gastronomické či ubytovacie zariadenia, ktoré sa už preplatili. Akurát sa nedá tvrdiť (ale ani vylúčiť), že peniazmi na rozvoj vidieka. Skutočnosť, že napriek zverejneniu zrejmých nedostatkov sa rok s projektmi nehýbalo, tiež nikoho nezloží na kolená. Duchaprítomnosť (akcieschopnosť) našich domácich orgánov je povestná. Taký - prinajlepšom spomalený - je beh vecí v SR, kde navyše postaviť maštale, nakúpiť senníky, kombajny a iné poľnohospodárske náčinie za 2,1 miliardy eur sa možno ani nedá. „Vyčerpané“ však peniaze byť musia a odtiaľ je už len krok ku gastronomickým a ubytovacím preferenciám. S drobným zveličením - ďalšia kapitola sa začne, až to dajú prenájmu Airbnb a Fico vystúpi a povie: „Cudzie nechceme, svoje si nedáme!“


Rusko otvorilo vo Venezuele výcvikové centrum pre vojenských pilotov

Stredisko poskytuje pilotom výcvik na vrtuľníkoch typu Mil ruskej výroby.

MOSKVA. Ruská štátna spoločnosť Rosoboronexport vyvážajúca zbrane v sobotu oznámila, že otvorila vo Venezuele výcvikové stredisko pre pilotov vojenských vrtuľníkov. Oznámenie prišlo po tom, čo Moskva poslala do latinskoamerickej krajiny vojakov, výzbroj a ďalšie vybavenie, pripomenula tlačová agentúra AFP. Hovorca Rosoboronexportu, vývozného krídla ruskej zbrojárskej korporácie, povedal pre domáce tlačové agentúry, že výcvikové stredisko otvorili v piatok "za účasti ruských a venezuelských špecialistov". Stredisko, ktoré poskytuje pilotom výcvik na vrtuľníkoch typu Mil ruskej výroby, bolo postavené na základe zmluvy medzi Rosoboronexportom a štátnou venezuelskou vojensko-priemyselnou spoločnosťou Cavim, dodal podľa agentúry Interfax hovorca Vjačeslav Davydenko. Oznam nasledoval po tom, čo dve ruské vojenské lietadlá pred týždňom pristáli na hlavnom letisku pri venezuelskej metropole Caracas a priviezli vojakov aj výzbroj, ktorú tam vyložili. To vystupňovalo napätie na medzinárodnej politickej scéne. Spojené štáty a vyše 50 ďalších krajín uznali za dočasného venezuelského prezidenta opozičného lídra Juana Guaidóa, pričom Rusko spolu s Čínou podporujú prezidenta Nicolása Madura. Prezident USA Donald Trump vyzval Rusko, aby "odišlo" z Venezuely, ale Rusko na to zareagovalo, že v krajine "zostane dovtedy, kým bude treba". Ruskí vojenskí špecialisti očividne pomáhajú opravovať zle fungujúci ruský raketový systém zem-vzduch S-300, povedal v piatok americký vyslanec Elliott Abrams. Kremeľ a ruské ministerstvo zahraničných vecí trvajú na tom, že vojaci prišli do Venezuely v rámci dlhodobej dohody o vojenskej a technickej spolupráci medzi oboma krajinami, pričom venezuelský vojenský splnomocnenec v Moskve vyhlásil, že vojaci sa rozhodne nezúčastňujú ani nezúčastnia na žiadnej vojenskej operácii. Cieľom Ruska je "prehlbovanie spolupráce s venezuelským ministerstvom obrany," povedal hovorca Rosoboronexportu Davydenko. Dodal, že Venezuela, najväčší klient Ruska v Latinskej Amerike, už prijala "značné množstvo ruských zbraní a vojenskej technológie", vrátane stíhačiek Suchoj 30-MK2, vrtuľníkov typu Mil, tankov, obrnených vozidiel, diel, systémov protileteckej obrany a kalašnikovov. "Toto krajine vo veľmi krátkom čase umožní dosiahnuť seriózny potenciál, spoľahlivo zaisťujúci národnú bezpečnosť a obrannú kapacitu," doplnil Davydenko.


Macron o brexite: Johnson zrejme hrá poker

Macron chce pri brexite iba dohodu, ktorá bude chrániť Úniu.

BIARRITZ. Britský premiér Boris Johnson asi "hrá poker", keď žiada veľké zmeny v dohode o odchode svojej krajiny z Európskej únie, vyhlásil v pondelok francúzsky prezident Emmanuel Macron po skončení summitu skupiny krajín G7 v letovisku Biaritz. Macron tiež dodal, že je odhodlaný uznať len takú dohodu, ktorá bude "chrániť Európu". "Zrejme hrá poker. Je inteligentný. Mal som s ním dobrý rozhovor. Chce zjednodušiť fungovanie na írskej hranici," povedal Macron pre televíznu stanicu France 2. Francúzsky prezident však upozornil, že Johnsonove požiadavky by znamenali, že do EÚ by cez Britániu mohol prichádzať tovar, ktorý by nespĺňal európske smernice. "To on chce. A s tým my nemôžeme súhlasiť," dodal Macron, ktorého citovala tlačová agentúra DPA. Uznať sa dajú len "technické úpravy", ktoré zásadne nezmenia dohodu o brexite, vyrokovanú Johnsonovou predchodkyňou Theresou Mayovou, povedal Macron. Ale ak Británia odíde bez dohody, "sme pripravení. Bude to ťažké, nebude to dobré," doplnil Macron. Britský premiér Johnson v pondelok povedal, že po víkendovom stretnutí lídrov G7 vo francúzskom letovisku Biarritz je mierne optimistickejší, pokiaľ ide o šance na dosiahnutie dohody o odchode Británie z EÚ. Priznal však, že to bude náročné. "Som mierne optimistickejší," povedal Johnson po intenzívnych rokovaniach s ostatnými lídrami G7. "Bude to však ťažké... medzi Britániou a EÚ sú zásadné nezhody," dodal Johnson, ktorý zároveň vyslovil nádej, že napokon sa dohodu predsa len uzavrieť podarí a že poslanci Dolnej snemovne parlamentu takéto úsilie podporia.


Harabinov senát v spojení vulgarizmu a slova černoch rasizmus nevidí

Senát Najvyššieho súdu pod vedením Štefana Harabina prepustil na slobodu človeka, ktorý zaútočil na študenta tmavej pleti. Vraj nešlo o rasizmus.

BRATISLAVA. Násilný útok, pri ktorom útočník použije hrubý vulgarizmus spolu so slovom černoch, nie je podľa senátu Najvyššieho súdu pod vedením Štefana Harabina rasistický. Muža, ktorý bol obvinený z rasovo motivovaného útoku, tak sudca prepustil z väzby. Harabinov senát konštatoval, že označenie černoch v tomto prípade nie je rasizmus, ale len označenie osoby s určitými fyziologickými znakmi. Proti takémuto rozhodnutiu sa ohradila predsedníčka Najvyššieho súdu Daniela Švecová, podľa ktorej ide o účelovú obhajobu páchateľa. O ďalšom kontroverznom rozhodnutí ako prvá informovala RTVS. Útočníka budú za útok na francúzskeho študenta čiernej pleti po prepustení z väzby ďalej stíhať na slobode, prípad je momentálne na špeciálnej prokuratúre. Vo februári napadli útočníci v banskobystrickom bare francúzskeho študenta, ktorý tam bol na študijnom pobyte. Páchateľ mu pri útoku rozrezal tvár od spánku až po pery rozbitým pohárom. V pokračovaní útoku mu zabránili až okolostojaci, páchateľ podľa prokuratúry na študenta kričal vulgarizmus v spojení so slovami čierny a černoch. Ako rasovo motivovaný útok sa prípad dostal na špeciálnu prokuratúru a podozrivý bol už na druhý deň vo väzbe. Dôvodom bolo, že podobný trestný čin už predtým spáchal. Po dvoch týždňoch ho však z väzby prepustil Harabinov senát s tým, že nebolo dokázané, že by išlo o rasizmus. Pokiaľ by chcel obvinený použiť voči poškodenému hanlivé pomenovanie o farbe pleti, použil by napríklad výraz „neger". „V prípade použitia slovného spojenia "k***t černoch" na adresu poškodeného to nie je možné vyhodnotiť ako dôkaz, že obvinený konal z rasovej pohnútky. Pokiaľ by chcel obvinený použiť voči poškodenému hanlivé pomenovanie o farbe pleti, použil by napríklad výraz „neger,“ píše sa v odôvodnení rozhodnutia. Harabinov senát taktiež rozhodol, že nie je neštandardné, ak počas bitky jej aktéri používajú nadávky a spájajú ich s rôznymi vlastnosťami. Ako príklad uviedol, že pri bitke sa môže vykrikovať aj k****t plešatý alebo zubatý. Zatiaľ nie je jasné, či predsedníčka Najvyššieho súdu Daniela Švecová podá na Štefana Harabina ďalší disciplinárny návrh. Text rozhodnutia však odsúdila. „Slovné spojenie, ktoré je uvedené v rozhodnutí, podľa predsedníčky Najvyššieho súdu jednoznačne vyjadruje rasovú nenávisť,“ povedal pre RTVS hovorca súdu Boris Urbančík. Tvrdí, že takto situáciu zrejme hodnotí aj bežný človek a nie je na to potrebné právnické vzdelanie. „Vždy, samozrejme, závisí od kontextu, v tomto prípade s tým, že daný výrok sprevádzal aj fyzický útok a napadnutie. Ja osobne by som nepochybovala, že tu bol rasový motív,“ hovorí pre RTVS Irena Biháriová zo združenia Ľudia proti rasizmu. Súd okrem iného riešil aj fakt, že podozrivý na facebooku sleduje združenie, ktoré nerešpektuje hodnoty liberálnej demokracie a má blízko k fašizmu. Nebolo však podľa Harabinovho senátu dokázané, že by obvinený vyjadril svoje sympatie k združeniu preto, že súhlasí s ich obhajobou klérofašistického slovenského štátu.


STĹPČEK JAKUBA FILATáto krajina nie je pre chorých

Počet sestier klesá

Odišla do Švédska

Stĺpček Jakuba Fila

Hádzať vinu na personál je často hľadaním nesprávneho vinníka.

Pohľad na rodičov či starkých spotených na kovových lôžkach, v nevyvetraných miestnostiach a s preležaninami zdvihne nejednému žlč a mnohým aj žalúdok. Hádzať však vinu na personál – sestričky – je často hľadaním nesprávneho vinníka. Slovensko za poslednú dekádu prišlo o desaťtisíc zdravotných sestier a hrozí, že príde o ďalšie. Atraktívnosť povolania nestúpa a tie, ktoré si napokon aj profesiu na štúdium vyberú, radšej volia menej kvalifikovanú, no lepšie zaplatenú starostlivosť o starnúcich Rakúšanov. Predražené CT, politické nominácie v zdravotníckych inštitúciách a pravidelné štrajky ukazujú na systémové problémy, či dokonca zlyhania. Ak sa však nimi krajina nezačne zaoberať, tak onedlho sa o chorých, hoc aj v ošarpaných izbách, nebude mať kto postarať.


Polícia plánuje viac členov pre boj s počítačovou kriminalitou

Na odbore počítačovej kriminality plánuje prezident Gašpar Ďalšie oddelenie.

BRATISLAVA. Polícia zvýšila počet strážcov zákona, ktorí sa venujú počítačovej kriminalite, a ich počet by mal aj naďalej rásť. Uviedol to prezident Policajného zboru Tibor Gašpar. "Odbor počítačovej kriminality máme v štruktúre Úradu kriminálnej polície. Zvýšili sme ten počet ľudí na súčasných zhruba 30 policajtov a malo by dôjsť k rozšíreniu o ďalšie oddelenie," povedal Gašpar. Policajti plnia podľa neho viaceré úlohy. "Bude tam oddelenie na monitoring internetu, bude tam oddelenie na vyhodnocovanie niektorých údajov, prípadne na aktívnu účasť v internetových nelegálnych aktivitách, samozrejme, v zmysle zákona, čiže to pracovisko bude len narastať. To je vecou vývoja tejto trestnej činnosti," vysvetlil Gašpar. Policajný prezident tento týždeň informoval o obvinení dvoch osôb z Bratislavy, ktoré mali prostredníctvom počítačovej siete darknet nakupovať a následne predávať zbrane, muníciu a omamné a psychotropné látky. Strážcovia zákona u nich zhabali aj počítačový server, ktorý mal byť používaný na prevádzkovanie tzv. darknetového trhoviska. Na tomto trhovisku sa malo obchodovať s drogami, zbraňami a inými nelegálnymi komoditami. Rovnako zaistili aj virtuálnu menu bitcoin v celkovej hodnote takmer 203-tisíc eur. Podľa polície sa online obchodovanie s nelegálnym tovarom rozšírilo najmä za posledné roky. Tieto siete majú využívať aj teroristi či pašeráci osôb, ktorí oceňujú najmä ich anonymitu.


Tragickú nehodu Maďarov v Taliansku mohla spôsobiť nekvalitná diaľnica

Prokurátor v talianskej Verone vzniesol obvinenia v kauze tragickej nehody maďarského autobusu z januára 2017.

BUDAPEŠŤ. Prokurátor v talianskej Verone vzniesol obvinenia v kauze tragickej nehody maďarského autobusu z 20. januára 2017 pri tomto meste. Informoval o tom v piatok denník Magyar Idők odvolávajúc sa na talianske regionálne spravodajské servery TG a Pantheon. Obvinených zo spôsobenia tejto dopravnej nehody je šesť ľudí vrátane vodiča autobusu, píše denník, podľa ktorého mestský súd vo Verone vytýčil úvodné pojednávanie na začiatok októbra. Medzi obvinenými sú aj dvaja inžinieri starajúci sa o prevádzku talianskej diaľnice A4, na ktorej sa nehoda stala, a ďalej traja inžinieri zo skupiny, ktorá diaľnicu pred odovzdaním v roku 1993 testovala. Magyar Idők pripomína, že maďarský expert György M. Fekete vo svojej expertíze poukázal na viaceré bezpečnostné nedostatky daného úseku talianskej diaľnice. Prokurátor vo Verone konal na základe tohto posudku. Autobus so študentmi gymnázia, ktorí sa vracali z lyžiarskeho zájazdu vo Francúzsku, havaroval vlani 20. januára pred polnocou na úseku diaľnice A4 pri Verone. Vozidlo po náraze do mostového piliera zhorelo do tla, pričom zahynulo 16 ľudí.


Talianky porazili aj Rusko a sú v semifinále ME vo volejbale

Volejbalistky Srbska jednoznačne zdolali Bulharky.

ANKARA. Obhajkyne titulu Srbky postúpili ako prvé do semifinále ME volejbalistiek, keď v Ankare zdolali Bulharky bez straty setu 3:0. V semifinále sa stretnú s Taliankami, ktoré po dráme vyradili v Lodži Rusky 3:1. Štvrťfinálové premožiteľky Sloveniek viedli 2:1 na sety, keď tretie dejstvo získali až najtesnejším spôsobom na 25. Rusky mali na dosah tajbrejk, viedli 18:14. Lenže koncovku nezvládli a štvrtý set stratili na 21. Turkyne využili domáce prostredie v Ankare a výsledkom 3:0 na sety vyradili Holanďanky. Tie tak neobhája finálovú účasť spred dvoch rokov. Najväčšiu drámu priniesol večerný duel v Lodži. Domáce Poľky nezvládli koncovku štvrtého setu s Nemkami, keď od stavu 15:15 uhrali iba dve lopty. Nezlomilo ich to a tajbrejk vyhrali 15:11. ME volejbalistiek - štvrťfinále Ankara Lodž


Nemeckí diplomati sa stretli s novinárom, ktorého zadržiavajú v Turecku

Stretnutie nemeckých predstaviteľov s novinárom Denizom Yücelom bolo prvé od jeho zadržania.

ISTANBUL. Nemeckí diplomati sa v utorok prvýkrát stretli s nemecko-tureckým novinárom Denizom Yücelom, ktorého turecké úrady už sedem týždňov zadržiavajú pre podozrenie z terorizmu. Stretnutie prebehlo vo väznici v Istanbule a zúčastnil sa ho nemecký generálny konzul Georg Birgelen sprevádzaný právnym zástupcom konzulátu. Išlo o vôbec prvý kontakt s predstaviteľmi Nemecka, ktorý Yücelovi umožnili turecké úrady. "(Yücel) sa má vzhľadom na okolnosti dobre, ale samoväzba pre neho predstavuje veľkú záťaž," povedal po utorňajšom stretnutí nemecký viceminister zahraničných vecí Michael Roth. Zároveň poďakoval tureckým úradom za povolenie stretnutia a vyjadril nádej, že ďalšie podobné budú nasledovať. Konečným cieľom nemeckej strany je podľa Rotha Yücelovo prepustenie. Informácia o tom, že Turecko takéto stretnutie umožní, bola zverejnená už v pondelok. Yücel, spravodajca nemeckého periodika Die Welt s dvojakým turecko-nemeckým občianstvom, je v Turecku obvinený z členstva v teroristickej organizácii, zneužívania údajov a teroristickej propagandy. Nemecko požaduje Yücelovo okamžité prepustenie a tvrdí, že jeho zadržiavanie je výlučne politicky motivované. To však turecký prezident Recep Tayyip Erdogan odmieta a novinárov väznených v Turecku označuje za "zlodejov, pedofilov alebo teroristov". Nemecko a Turecko sa zaplietli do sporu v súvislosti s kampaňou pred aprílovým referendom v Turecku, ktorým sa má v tejto krajine zaviesť prezidentský systém. Tureckí politici sa totiž okrem iných štátov aj v Nemecku pokúšajú prehovárať tamojšiu tureckú menšinu, aby túto transformáciu podporila.


Nízke pokrytie zamestnancov kolektívnymi zmluvami je veľký problém, tvrdia odborári

Vyjednávanie prebieha väčšinou na podnikovej úrovni.

BRATISLAVA. Najväčším problémom kolektívneho vyjednávania na Slovensku je, že sa deje decentralizovane a prebieha väčšinou na podnikovej úrovni. V krajinách západnej Európy je vyjednávanie centralizované, vyjednávajú sa odvetvové alebo sektorové kolektívne zmluvy pre všetky podniky. Vďaka tomu sa neprehlbujú rozdiely medzi mzdami a pracovnými podmienkami v jednotlivých podnikoch. Ako ďalej informoval Odborový zväz KOVO (OZ KOVO), druhým veľkým problémom je nízke pokrytie zamestnancov kolektívnymi zmluvami, niekde len 25 percent. Podporiť kolektívne vyjednávanie a poukázať na jeho pozitívny dopad by pritom mala kampaň Together at work, ktorú vo štvrtok spustili v Bruseli. Do kampane európskych odborových zväzov z IndustriAll sa rôznymi propagačnými akciami zapojí aj OZ KOVO. Trvať by mala do marca roku 2020. Ako uviedla podpredsedníčka Rady OZ KOVO Monika Benedeková, táto kampaň má aj na Slovensku podporiť všetkých zamestnancov, ktorí budú vyjednávať lepšie pracovné podmienky na budúci rok. „OZ KOVO práve v tomto období predkladá nové návrhy Kolektívnych zmlúv vyššieho stupňa alebo ich dodatky. V roku 2019 - 2020 budeme vyjednávať novú kolektívnu zmluvu pre hutnícky a strojárenský priemysel. V odvetví sklárskeho a elektrotechnické priemyslu, či bytového hospodárstva a služieb budeme vyjednávať len mzdové časti. Takisto na podnikovej úrovni, vyše 380 základných organizácií spadajúcich pod OZ KOVO, bude predkladať návrhy nových kolektívnych zmlúv alebo dodatkov. Sľubujeme si od tejto kampane aj podporu týchto vyjednávaní a hlavne zviditeľnenie toho, čo je ich výsledkom,“ vyhlásila Benedeková. IndustiAll je federácia združujúca odborové zväzy zastupujúce pracovníkov v chemickom, hutníckom, energetickom, textilnom, odevnom a automobilovom priemysle v celej Európe. Kampaň Together at work sa bude šíriť v rámci všetkých priemyselných odvetví v 181 európskych odborových združeniach v rámci 38 európskych krajín, kde spolu zastupujú 7 miliónov pracujúcich.


Slovenských atlétov delia od záchrany iba dva body, triumfovali Hrašnová a Veszelka

SANDNES. Po sobotňajších súbojoch v I. lige na majstrovstvách Európy tímov v nórskom Sandnese patrí slovenskej reprezentácii priebežne ôsme miesto so 116 bodmi z 11 družstiev. Na siedmu priečku zaručujúcu záchranu v druhej najvyššej súťaži stráca iba dva body, na šiestu štyri. Z 19 sobotných disciplín vyhrali Slováci dve - v kladive triumfovala Martina Hrašnová výkonom opäť nad 70 metrov (71,64 m) a v diaľke mužov nečakane Tomáš Veszelka v osobnom rekorde 779 centimetrov. Ďalšie medailové pozície pridali Ján Volko na 100 metrov a Matúš Bubeník vo výške, obaja skončili tretí. Fantastický výkon predviedol Tibor Sahajda, hoci mal z 11 bežcov na 5000 metrov najslabší osobák, dobehol piaty za 14:01,51 minúty a takmer o 18 sekúnd si zlepšil svoje doterajšie maximum 14:19,47. Iveta Putalová potvrdila povesť bojovníčky a na 400 m skončila piata (53,57), hoci z osmičky finalistiek mala najslabšie sezónne maximum. Dlhoročná opora národného tímu Dana Velďáková sa s reprezentáciou rozlúčila 7. miestom a slovenským výkonom roka v trojskoku 13,24 m, Gabriela Gajanová finišovala v taktickej a pomalej osemstovke piata (2:06,35). 100 m: 1. Carlos Nascimento (Port.) 10,64 s, 2. Hensley Paulina (Hol.) 10,67, 3. Ján VOLKO (SR) 10,75 400 m: 1. Jonathan Sacoor (Belg.) 46,43, 2. Christopher O'Donnell (Ír.) 46,70, 3. Ricardo Dos Santos (Port.) 46,74, ... 7. Šimon BUJNA (SR) 47,56 1500 m: 1. Jakob Ingebrigtsen (Nór.) 3:43,43 min, 2. Paulo Rosario (Port.) 3:45,18, 3. Simas Bertašius (Litva) 3:45,51, ... 11. Andrej PAULÍNY (SR) 3:52,63 5000 m: 1. Filip Ingebrigtsen (Nór.) 13:37,09, 2. Aras Kaya (Tur.) 13:53,95, 3. Nicolae Alexandru Soare (Rum.) 13:54,88, ... 5. Tibor SAHAJDA (SR) 14:01,51 400 m prek.: 1. Yasmani Copello (Tur.) 49,23 s, 2. Nick Smidt (Hol.) 49,99, 3. Dylan Owusu (Belg.) 50,91, ... 5. Martin KUČERA (SR) 51,22 guľa: 1. Denzel Comenentia (Hol.) 20,61 m, 2. Aliaksej Ničypar (Bielorus.) 19,90, 3. Marcus Thomsen (Nór.) 19,62, ... 10. Adrián BARAN (SR) 16,47 výška: 1. Alperen Acet (Tur.) 2,21 m, 2. Dzmitrij Nabokau (Bielorus.) 2,18, 3. Matúš BUBENÍK (SR) 2,18 diaľka: 1. Tomáš VESZELKA (SR) 7,79 m, 2. Vladislav Balachov (Biel.) 7,78, 3. Ingar Kiplesund (Nór.) 7,76 4x100 m: 1. Turecko 39,46 s, 2. Portugalsko 39,79, 3. Belgicko 40,07, ... 9. SLOVENSKO (Jakub Benda, Matej Baluch, Denis Danáč, Ján Volko) 40,77 100 m: 1. Marije van Hunenstijnová (Hol.) 11,63 s, 2. Lorene Bazolová (Port.) 11,75, 3. Ciara Nevillová (Ír.) 11,82, ... 8. Monika WEIGERTOVÁ (SR) 12,10 400 m: 1. Lisanne de Wittová (Hol.) 52,05 s, 2. Modesta Morauskaiteová (Litva) 52,43 s, 3. Catia Azevedová (Port.) 52,44, ... 5. Iveta PUTALOVÁ (SR) 53,57 800 m: 1. Hedda Hynneová (Nór.) 2:04,94 min, 2. Renee Eykensová (Belg.) 2:05,24, 3. Claudia Boboceová (Rum.) 2:05,60, ... 5. Gabriela GAJANOVÁ (SR) 2:06,35 3000 m: 1. Karoline Bjerkeli Grövdalová (Nór.) 9:54,20 min, 2. Maureen Kosterová (Hol.) 9:46,29, 3. Mariana Machadová (Port.) 9:49,98, ... 7. Elena DUŠKOVÁ (SR) 9:57,64 400 m prek.: Amalie Hammild Iuelová (Nór.) 55,80 s, 2. Femke Bolová (Hol.) 56,97, 3. Paulien Couckuytová (Belg.) 56,99, ... 6. Daniela LEDECKÁ (SR) 58,05 3000 m prek.: 1. Viktória Wagnerová-Gyürkésová (Maď.) 9:53,48 min, 2. Irene van der Reijkenová (Hol.) 9:56,35, 3. Claudia Prisecaruová (Rum.) 9:56,52, ... 10. Katarína BELOVÁ (SR) 11:05,19 kladivo: 1. Martina HRAŠNOVÁ (SR) 71,64 m, 2. Kivilcim Salmanová (Tur.) 68,63, 3. Bianca Ghelberová (Rum.) 68,43 trojskok: 1. Dovile Kiltyová (Litva) 14,28 m, 2. Elena Andreea Panturoiuová (Rum.) 14,24, 3. Evelise Veigová (Port.) 13,94, ... 7. Dana VELĎÁKOVÁ (SR) 13,24 oštep: 1. Taciana Chaladovičová (Bielorus.) 61,17 m, 2. Réka Szilágyiová (Maď.) 57,97, 3. Eda Tugsuzová (Tur.) 54,92, ... 10. Júlia HANULIAKOVÁ (SR) 40,47 4x100 m: 1. Belgicko 44,53 s, 2. Maďarsko 44,73, 3. Portugalsko 44,94, ... 8. SLOVENSKO (Viktória Forsterová, Jana Velďáková, Katarína Kišková, Monika Weigertová) 46,50


Švarný: Je to trpké. Slovan do play-off nepostúpi

Slovan čakajú v základnej časti ešte dve stretnutia - obe na domácom ľade proti chorvátskemu Medveščaku Záhreb.

BRATISLAVA. Tohtosezónne merania síl o Gagarinov pohár v Kontinentálnej hokejovej lige (KHL) budú bez hráčov Slovana Bratislava. Definitívne o tom rozhodol piatkový zápas s Viťazom Podoľsk, v ktorom slovenský zástupca prehral vysoko 1:6 a prišiel o šancu na postup do play-off. Slovan má po 58 stretnutiach v KHL 2016/2017 na svojom konte 80 bodov, v tabuľke Západnej konferencie už nebude lepší ako deviaty. "Každého to mrzí, každý je sklamaný. Všetci sme verili v postup, lebo v posledných mesiacoch sme odvádzali naozaj dobrú prácu. Škoda, že to nevyšlo. Je to hokej, jeden postúpiť môže, iný zas nie," skormútene poznamenal krídelník prvého útoku Michal Hlinka. Slovanistov mrzela aj výška skóre, veď šesť gólov na domácom ľade inkasovali prvýkrát od 4. októbra minulého roka, keď v Bratislave vyučoval suverén tohto ročníka SKA Petrohrad (6:0). "Nemalo by sa stávať, že dostaneme 'šestku'. Určite bude čas na zhodnotenie toho, kde sa stali chyby. Ja si myslím, že každý jeden hráč odovzdal maximum. Bohužiaľ, je to trpké, tohtoročné play-off je preč a bezprostredne po zápase ani neviem, čo mám k tomu dodať," povedal Švarný. "Faktorov, prečo sme nepostúpili, je viac. Pri zraneniach dôležitých hráčov, keď vypadne polovica tímu, nebolo ľahké nájsť optimálne zloženie. My sme napriek tomu našli tú optimálnu zostavu, pobili sme sa o to a až do konca sme verili," nadviazal obranca Ivan Švarný. Slovan čakajú v základnej časti ešte dve stretnutia - obe na domácom ľade proti chorvátskemu Medveščaku Záhreb (14. a 15. februára). "Ani víťazstvá v posledných dvoch zápasoch nám už do play-off nepomôžu, ale tieto duely odohráme naplno," dodal reprezentačný zadák Švarný. Strelcom jediného piatkového gólu Slovana bol center tretej formácie Patrik Lušňák, keď v 11. min po asistencii Pavla Skalického vyrovnal na priebežných 1:1. To však bolo zo strany Bratislavčanov všetko. "Najviac ma mrzí, že sme pred našimi divákmi prehrali takýmto výsledkom. Posledné dva zápasy s Medveščakom chceme vyhrať, aby sme sa odmenili fanúšikom za to, že nás celú sezónu povzbudzovali," skonštatoval 28-ročný piešťanský rodák.


Ministerstvo pripraví nový návrh zákona o lekárenskej pohotovostnej službe

Zástupcovia strán diskutovali o riešeniach lekárenskej pohotovosti.

BRATISLAVA. Ministerstvo zdravotníctva (MZ) SR chce legislatívne riešiť lekárenskú pohotovostnú službu. Rozhodlo sa tak urobiť po stredajšom rokovaní so Slovenskou lekárnickou komorou (SLeK), na ktorom zástupcovia oboch strán diskutovali o riešeniach lekárenskej pohotovosti a jej fungovaní v praxi. Pre TASR to uviedla hovorkyňa MZ SR Zuzana Eliášová. "Záver dnešného stretnutia je, že ministerstvo zdravotníctva pripraví nový návrh legislatívneho riešenia, ktorý bude spoločným riešením s pozitívnym dopadom na pacienta na základe prezentovaných skúseností z praxe," informovala. Súčasná podoba lekárenskej pohotovosti je totiž podľa SLeK neefektívna. Viac ako polovica pohotovostných lekární nemá podľa komory reálne odborné opodstatnenie. Analýza SLeK ukázala, že návštevnosť lekárenských pohotovostí bola nízka. Až 41 percent z nich nevybavilo ani jedného pacienta, ktorý bol ošetrený na ambulantnej pohotovostnej službe (APS). Z prieskumu SLeK vyplýva, že len desať percent pohotovostných lekární slúžilo v blízkosti APS, rozmiestnenie majú na starosti vyššie územné celky. Tiež to, že denne na Slovensku slúži v každom okrese minimálne jedna lekáreň do 22.30 h. Viac ako 90 percent z nich nevybaví v tomto čase ani piatich pacientov. SLeK poukázala aj na to, že približne 85 percent pracovníkov takejto služby tvoria ženy, ktoré neraz musia pracovať aj do 23. h, čo môže pre ne predstavovať aj možné nebezpečenstvo spojené s kriminalitou.


PODCAST DEJINYAnglicko na rázcestí: kráľ Karol I. Stuart a jeho cesta na popravisko

Jediný anglický panovník, ktorého popravili.

30. januára 1649 sa odohrávalo v Londýne dovtedy nevídané krvavé predstavenie. Na lešenie pred tzv. Banketový palác kráľovského zámku Whitehall priviedli anglického kráľa Karola I. Po tom ako sa rozlúčil so svojimi deťmi, položil svoju hlavu na popravčí klát a kat mu jedným švihom sekery oddelil hlavu od tela. Po chvíli ju ukázal davu, ktorý sa už hodnú chvíľu pred tou scénou tiesnil. Pri seknutí sa vraj zo stoviek hrdiel ozval vzdych a niektorí z prizerajúcich si vraj zachytávali kvapkajúcu krv z lešenia do vreckoviek, aby si ich ponechali ako vzácne relikvie. Hoci popravy neboli v 17. storočí ničím výnimočným, rozhodne výnimočnou bola postava, ktorá na popravisku stála. Karol I. Stuart bol jediným anglickým kráľom, ktorého postihol takýto nešťastný osud. Čím si to vyslúžil? Veľká Británia a špeciálne Anglicko si začiatkom tohto roku pripomínali 370 rokov od týchto pamätných udalostí. Tie do veľkej miery rozhodli o ďalšom smerovaní krajiny, ktorá sa po občianskej vojne a krátkej epizóde tzv. Anglickej republiky a mnohých ďalších turbulenciách stala napokon konštitučnou monarchiou a svetovou veľmocou. Na začiatku tejto pozoruhodnej cesty stál ale nezmieriteľný boj kráľa Karola I. proti parlamentu. O čo v tomto zápase išlo? A prečo sa anglický kráľ nestal absolutistickým monarchom ako francúzski panovníci? Jaroslav Valent z magazínu Historická revue sa rozprával s historikom Patrikom Kunecom z Katedry histórie Filozofickej fakulty Univerzity Mateja Bela v Banskej Bystrici. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je denný vedecký podcast denníka SME a Rádia_FM. Každý deň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Za volantom je podcast o autách a automobilovom priemysle - novinky, správy, testy automobilov aj situácie z ciest. Vychádza každý piatok. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


ONLINE: Slovenskí mladíci stratili dvojgólový náskok, v Lichtenštajnsku ale opäť vedú

VADUZ. Slovenskí futbalisti do 21 rokov bojujú v kvalifikačnom súboji o postup na majstrovstvá Európy tejto vekovej kategórie v Lichtenštajnsku. Slováci vo svojom úvodnom vystúpení nečakane prehrali v Azerbajdžane. Načítavam...


Danko nemieni brániť verejnému rokovaniu o jeho prejave v ruskej Dume

BRATISLAVA. Predseda Národnej rady SR Andrej Danko (SNS) nemieni brániť verejnému rokovaniu parlamentného zahraničného výboru o jeho prejave v ruskej Štátnej dume. Vyplýva to z vyjadrenia, ktoré zaslal do médií. Zasadnutie sa má konať 15. decembra v Ministerskom salóne a nie v priestoroch zahraničného výboru. Ak poslanci rozhodnú, že má byť prítomná aj verejnosť a médiá, Danko to bude rešpektovať. "Forma, ako aj priebeh rokovania výboru je v plnej réžii členov Zahraničného výboru NR SR. V prípade, že výbor rozhodne o prítomnosti verejnosti, alebo aj médií, predseda parlamentu Andrej Danko bude toto rozhodnutie rešpektovať," konštatuje Kancelária Národnej rady SR. Zároveň pripomína, že Danko sa podľa parlamentného ústavnoprávneho výboru nemusí na rokovaní zúčastniť. Napriek tomu umožní rokovanie vo svojich priestoroch. Zahraničný výbor nedávno rozhodol, že si pozýva na rokovanie Danka, aby vysvetlil svoje vystúpenie v dume. Predseda parlamentu hovoril, že nemá problém sa s poslancami porozprávať, hoci výbor si ho zrejme podľa rokovacieho poriadku nemôže predvolávať. Ústavnoprávny výbor NRSR potvrdil, že Danko sa nemusí na zasadnutí výboru zúčastniť. Danko poslancom prisľúbil stretnutie vo svojom Ministerskom salóniku. To sa však opozícii nepozdáva, naznačuje, že sa Danko chce vyhnúť vysvetľovaniu pred verejnosťou, keďže rokovanie by bolo neverejné. Opoziční poslanci Zsolt Simon (nezaradený), Lucia Ďuriš Nicholsonová, Martin Klus (obaja SaS), Veronika Remišová (OĽaNO) a Ľudovít Goga (Sme rodina) Danka preto vyzvali na verejné vysvetlenie svojho prejavu v Rusku. Danko tvrdí, že počas návštevy v Rusku videl štát, v ktorom si podávajú ruky svetoví politici. "Máme všetkých Rusov odsudzovať kvôli tomu, že mali komunizmus? Prestaňme haniť raz Američanov, raz Rusov, prestaňme sa hádať a polarizovať," apeloval s poukázaním na hrozbu, že nám v rámci hospodárskej spolupráce s Ruskom môže utiecť vlak, preto chce iniciovať aj ďalšie návštevy tohto štátu. Podľa šéfa NR SR by nám mohol byť vzorom český prezident Miloš Zeman, lebo ten, keď navštívi USA, prijme ho tamojšia hlava štátu, a to isté platí v Číne či Rusku. Na margo anexie Krymu Ruskom uviedol, že povojnové usporiadanie Európy by malo ostať zachované. "Ale nie som historikom, aby som povedal áno alebo nie," zdôraznil s dôvetkom, že o tejto téme sa hovorilo aj v Rusku za okrúhlym stolom. Danko vystúpil v Štátnej dume 15. novembra počas oficiálnej návštevy Ruska. Za to si vyslúžil kritiku opozície, europoslancov aj Františka Šebeja (Most-Híd). Minister zahraničných vecí Miroslav Lajčák (nominant Smeru-SD) povedal, že s ním prejav nekonzultoval. Danko si za svojím vystúpením stojí a považuje za česť, že mohol rečniť pred ruskými poslancami.


Pri nehode trolejbusu v Bratislave sa zranili dve deti

BRATISLAVA. Zranenia dvoch detí si vyžiadala zrážka trolejbusu a osobného auta v Bratislave na križovatke ulíc Žilinská a Námestie slobody. Zasahovalo tam deväť hasičov. Päť- a sedemročné dieťa utrpeli povrchové zranenia hlavy. "Záchranári ich previezli do detskej fakultnej nemocnice na Kramároch," informoval Boris Chmel, hovorca Operačného strediska záchrannej zdravotnej služby Doprava v tomto úseku by už nemala meškať. Dopravný podnik Bratislava potvrdil, že šlo o vozidlo na linke 203.


Na afganskú mešitu zaútočili samovražední atentátnici

Zanechali za sebou jednu obeť a sedem zranených.

KÁBUL. Dvaja samovražední atentátnici zaútočili v nedeľu na šiitskú mešitu v provincii Herát na západe Afganistanu. Zanechali za sebou doposiaľ jednu obeť a sedem zranených. K útoku sa prihlásila extrémistická organizácia Islamský štát, píše agentúra AP. Podľa miestnej polície sa obaja útočníci pokúsili vojsť do mešity, jedného sa však strážnikom podarilo zastreliť ešte pred tým, ako sa dostal dovnútra. Teroristická organizácia sa k útoku prihlásila v krátkom prehlásení prostredníctvom svojej spriaznenej agentúry Amak. Islamský štát v Afganistane pravidelne útočí na šiitov. Sunnitskí extrémisti ich totiž považujú za odpadlíkov od viery zasluhujúcich si smrť. IS sa prihlásil aj k samovražednému bombovému útoku, ku ktorému došlo v stredu v afganskej metropole Kábul. Samovražedný atentátnik tam zaútočil na ľudí, ktorí sa zišli pri príležitosti osláv perzského Nového roka (Novrúz). Masaker si vyžiadal najmenej 30 obetí, spresnila AP.